༄༅། །ཕ་སྤྲེལ་རྒན་བྱང་ཆུབ་སེམས་དཔའ་དང་མ་སྲིན་མོ་བྲག་སྲིན་མ་ནས་མཆེད་པའི་མི་རྒྱུད་ཀྱིས་འཛམ་གླིང་ཡང་ཐོག་འདིར་རང་གི་རིག་གཞུང་དང་གོམས་སྲོལ་བཟང་པོ་རྒྱུན་འཛིན་བྱེད་ཐུབ་པ་དགོས།
རང་གི་རིག་གཞུང་ཐོག་བྱས་རྗེས་འཇོག་མཁན་རྣམས་ནམ་ཡང་བརྗེད་མི་སྲིད།
བོད་ཁ་བ་གངས་ཅན་ལྗོངས་ཀྱི་སེམས་ཅན། ཆོས་ཕྱོགས་ནས་བཤད་ན་ཕ་སྤྲེལ་རྒན་བྱང་ཆུབ་སེམས་དཔའ་དང། མ་སྲིན་མོ་བྲག་སྲིན་མ་ནས་མཆེད་པའི་མི་རྒྱུད། ང་རང་ཚོ་སྤྱིར་བཏང་འཇིག་རྟེན་གྱི་ཐོག་ནས་བཤད་པ་ཡིན་ན་འཛམ་བུ་གླིང་འདིའི་ཡང་སྟེང། མཁའ་རླུང་གཙང་མ། ས་ཆུ་གཙང་མ། ལོ་སྟོང་ཕྲག་གི་ལོ་རྒྱུས་ལྡན་པའི་རིག་གཞུང་ཡོད་པ། འཛམ་བུ་གླིང་འདིའི་སྒང་ལ་གནའ་རབས་ཀྱི་སྐད་ཡིག་རྙིང་ཤོས་བཅུ་གྲངས་ཤིག་བཤད་ཀྱི་ཡོད་པ་དེའི་ནང་ལ་ང་ཚོ་བོད་ཡིག་གཅིག་བརྩི་གི་ཡོད།
བོད་ཀྱི་སྐད་ཡིག་ལ་ཆ་བཞག་ན་དངོས་གནས་རང་འཛམ་བུ་གླིང་འདིའི་སྒང་ལ་འགྲན་སྡུར་འཕེར་བ་ཞིག་ཆགས་བསྡད་ཡོད། ལྷག་པར་དུ་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཡོངས་སུ་རྫོགས་པ་ལ་འགྲེལ་བཤད་ཆ་ཚང་རྒྱག་ཐུབ་པ་ཞིག་རེད།
བར་སྐབས་ནས་ཚན་རིག་ལ་སོགས་པའི་རིག་གསར་སློབ་ཚན་གཞན་དག་ནང་ལ་བོད་པའི་སྐད་ཡིག་བེད་སྤྱོད་བྱས་པར་བརྟེན། རང་བཞིན་གྱིས་བོད་ཡིག་ཕྱུག་ཏུ་འགྲོ་གི་ཡོད། སྔོན་མ་འདིར་ཚན་རིག་གི་འཛིན་གྲྭ་ཐོག་མ་ཚུགས་པའི་སྐབས་སུ་ང་ལྟ་སྐོར་ལ་ཡོང་བ་ཡིན། ཕྲུ་གུ་ཚོས་བོད་སྐད་ཐོག་ནས་ཚན་རིག་གི་འགྲེལ་བཤད་བྱེད་དུས་ངས་ཤེས་ཀྱི་མེད། དངོས་གནས་བྱས་ན་ང་བོད་པ་རྒན་པ་ཞིག་དང། བོད་ཡིག་གང་ལ་གང་འཚམ་བསླབས་པའི་མི་ཞིག་ཡིན་ཡང། ངས་མ་ཤེས་པའི་མིང་ཚིག་གསར་པ་ཕྲུ་གུ་ཚོས་བཤད་ཀྱི་འདུག གང་ལྟར་གནས་ཚུལ་དེ་ཚོས་ང་རང་ཚོ་བོད་པའི་སྐད་ཡིག་ཡར་རྒྱས་འགྲོ་གི་ཡོད་པ་མཚོན་ཐུབ།
དེ་ལྟར་བོད་ཀྱི་སྐད་ཡིག་ཕྱུག་པོ་ཡོད་ན་ཡང། བེད་སྤྱོད་བྱེད་མཁན་རང་ངོས་ནས་ཆ་ཚང་བེད་སྤྱོད་ལེགས་པར་བྱེད་མ་ཐུབ་ན་མི་འགྲིགས། རང་ཉིད་བོད་ཡིག་ཐེབས་ཆག་ཅིག་མ་གཏོགས་མ་ཤེས་ན་གཏོང་ཡིག་ཅིག་བྲིས་ན་ཡང། བརྗོད་བྱ་ཁུངས་མ་འཁྱོལ་བ་འབྲི་མཁན་ཡོང་གི་ཡོད། བོད་པའི་ཡི་གེ་ཡག་པོ་ཤེས་མཁན་གཅིག་གིས་ལོ་རྒྱུས་ཤིག་བྲིས་པ་ཡིན་ན་ཡང། ལོ་རྒྱུས་དེའི་ནང་གི་ས་བབ་ཡུལ་ལྗོངས། ཕྱི་དང་ནང་གི་བཀོད་པའི་རྣམ་པ། བདེ་སྡུག་གི་ཚོར་སྣང་ཆ་ཚང་གསལ་པོར་བོད་ཡིག་ནང་ལ་བསྟན་ཐུབ་ཀྱི་ཡོད།
དེ་སྔ་བོད་ཀྱི་ནང་ལ་ཡང་སྤྱིར་བཏང་གཞུང་ཞབས་ཤིག་ཡིན་ན་གཞུང་གི་ཡིག་རིགས་ཀྱི་འགྲོ་སྟངས་རྣམས་ཤེས། དེ་ལས་སྤྲོས་པའི་རྒྱ་ཆེན་པོ་ཞིག་གི་ཐོག་ལ་དོ་སྣང་མེད་པ་ཆགས། ཡང་གཞུང་ཆེན་ལྟ་མཁན་དེ་ཚོས་ཆོས་ཚིག་གི་འགྲོ་སྟངས་རྣམས་ཤེས་ཀྱང། དེ་ལས་སྤྲོས་པའི་འཇིག་རྟེན་སྲིད་ལུགས་ཀྱི་འགྲོ་སྟངས་མ་ཤེས་པ་བྱས། དཔེར་ན། གཞན་དག་ཕར་བཞག བླ་མ་དགེ་བཤེས་ལྟ་བུ། གཞུང་རྩོམ་སྒྲིག་ཧ་ལས་པའི་མཁས་པ་ཡོད་ན་ཡང་བོད་གཞུང་གི་ཡི་གེའི་འདོན་རྒྱག་སྟངས་དེ་བྲིས་མཁྱེན་གྱི་མི་འདུག
བོད་གཞུང་གི་ཡི་གེའི་འདོན་རྒྱག་སྟངས་དེ་ཚོ་གཙོ་བོ་༸གོང་ས་ལྔ་པ་ཆེན་པོའི་སྐབས་དང། སྡེ་སྲིད་སངས་རྒྱས་རྒྱ་མཚོའི་སྐབས་ནས་དར་བ་ཡིན་ཚོད་འདུག། ཡིག་བརྗོད་འགྲོ་སྟངས་དམིགས་བསལ་ཞིག་ཡོང་གི་འདུག བོད་ཡིག་འབྲི་མཁན་རྣམ་དཔྱོད་ཡོད་པ་ཞིག་ཡིན་ན་རྩ་བའི་ཡི་གེ་དེ་ཧ་ཅང་ཕྱུག་པོ་ཡིན། ད་ལྟ་བར་དུ་བོད་ཡིག་བེད་སྤྱོད་བྱེད་མ་མྱོང་བའི་སྡེ་ཚན་མང་པོ་ཞིག་གི་ནང་ནས་ཚན་རིག་ལ་སོགས་པའི་རིག་གནས་ཀྱི་བརྗོད་བྱ་གསར་པ་མང་པོ་ཞིག་གཞི་ནས་བེད་སྤྱོད་བྱེད་འགོ་ཚུགས་ཡོད། འདི་ནི་སློབ་གྲྭ་ཁ་ཤས་ཤིག་གི་ཕྲུ་གུ་སྟོང་ཕྲག་ཁ་ཤས་ཀྱི་གནས་ཚུལ་མ་ཡིན་པར། བོད་མི་ས་ཡ་དྲུག་ལ་འབྲེལ་བ་ཡོད།
མདོར་ན་བོད་གངས་ཅན་ལྗོངས་ཞེས་བོན་གྱི་ལོ་རྒྱུས་ནས་བཤད་པ་ཡིན་ན་ཧ་ལམ་ལོ་སྟོང་ཕྲག་བཞི་ལྔ་དང། དེ་ནས་ཡར་དེད་པ་ཡིན་ན་ཧ་ལམ་ལོ་ཆིག་ཁྲི་ཉིས་སྟོང་སྐོར་ཕྱིན་པའི་མི་རིགས་ཤིག་གི་སྐད་ཡིག་ཡར་རྒྱས་འགྲོ་བའི་ལམ་པོ་ཆེ་ཞིག་ཆགས་ཡོད། སྐད་ཡིག་ཡར་རྒྱས་འགྲོ་བའི་ས་བོན་ལྟ་བུ་ཡིན་པས་ཧ་ཅང་བྱས་རྗེས་ཆེན་པོ་རེད། ལས་དོན་འདིའི་ནང་ལ་ཡིག་སྒྱུར་བྱེད་མཁན་དང། ལས་འགན་འཁྱེར་མཁན་ཁྱེད་རང་ཚོ་ནས་དངོས་གནས་དྲང་གནས་ལྷག་བསམ་རྣམ་དག་ཡག་པོ་ཞིག་བྱེད་ཀྱི་ཡིན་ན་སྔར་ཆོས་རྒྱལ་སྲོང་བཙན་སྒམ་པོའི་སྐབས་ཀྱི་ཐོན་མི་སམ་བྷོ་ཊ་ཞེས་པའི་མཚན་ང་ཚོས་དུས་ད་ལྟ་ཡང་མ་བརྗེད་པར་འབོད་གླེང་བྱེད་བཞིན་པ་ལྟར། ང་རང་ཚོ་སོ་སོའི་ལུང་པ་བྲལ། མིའི་ལུང་པར་གྱར་ཏེ་བོད་མི་རིགས་ཆགས་འཇིག་གི་མཚམས་ལ་སླེབས་པའི་དུས་ཚོད་གཉན་འཕྲང་གི་སྐབས་འདིར་རང་གི་རིག་གཞུང་གི་ཐོག་བྱས་རྗེས་འཇོག་མཁན་ཁྱེད་རང་ཚོའི་མིང་ནམ་ཡང་བརྗེད་ཀྱི་མ་རེད།
དེང་དུས་ཤེས་ཡོན་གྱིས་མ་འདང་བས་ད་ལྟའི་གནས་སྟངས་འདི་བྱུང།
དུས་རབས་འདིའི་འགོ་སྟོད་ཨིན་ཇིའི་དམག་དང་མི་སྣ་བོད་དུ་ཡོང་སྐབས་བསྟན་དགྲ་ཕྱི་གླིང་པ་ཟེར་ནས་བཤད་སྲོལ་བྱུང་ཡོད། ཕྱི་གླིང་པ་མགོ་སེར་དེ་དག་བསྟན་པའི་དགྲ་བོར་བརྩིས་ནས་བསྟན་དགྲ་ཕྱི་གླིང་པ་ཞེས་བརྗོད། མན་ཇུ་གོང་མ་དང། དེའི་མངའ་འོག་གི་རྒྱ་མི་ཚོ་རྗེ་བཙུན་འཇམ་དཔལ་དབྱངས་ཀྱི་སྤྲུལ་པ་དང། མཆོད་ཡོན་སྦྱིན་བདག་ཅེས་སངས་རྒྱས་ཀྱི་བསྟན་པའི་སྦྱིན་བདག་ལ་བརྩིས་ནས་འབྲེལ་བ་བྱེད་ཀྱི་ཡོད་པ་དང། དེང་དུས་ཀྱི་དངོས་པོ་ཡར་རྒྱས་དང་འབྲེལ་བའི་ཤེས་ཡོན་ཚད་མཐོ་ཤོས་ཡོད་པ་ནུབ་ཕྱོགས་པ་དེ་ཚོ་ལ་ང་ཚོས་ལྟ་སྟངས་ངན་པ་བཟུང་ནས་རྒྱང་ཐག་རིང་པོ་བྱས་ཏེ་སྡོད་ཀྱི་ཡོད།
འོན་ཀྱང་སྐུ་མདུན་སྐུ་གོང་མས་ཕྱི་ལོ་༡༩༢༠ ཡས་མས་ལ་ཨིན་ཡུལ་དང་རྒྱ་གར་ལ་བོད་པའི་སློབ་ཕྲུག་འགའ་ཤས་གཏོང་གནང་མཛད་པ་དེ་ཚོ་སློབ་གྲྭ་ཐོན་ཏེ་རྗེས་སུ་གཞུང་ཞབས་རྒས་པོ་ཆགས་པ་དཔེར་ན། ཏར་ཁང་ཆོས་ལྡན་ལགས་དང། དྲུང་འཁོར་བྱང་ངོས་པ་དང། སྐྱིད་སྦུག་པ་ཁོང་ཚོ་ངས་ངོ་ཤེས་ཀྱི་ཡོད། རྩེ་དྲུང་དང་དྲུང་འཁོར་རྒས་པོ་ཨིན་ཇིའི་སྐད་རྒྱག་མཁན་དེ་འདྲ་ཡོད། དེ་ལྟར་མུ་མཐུད་དེ་ཨིན་ཇི་ལ་སློབ་སྦྱོང་དུ་གཏོང་ཐུབ་པ་བྱུང་ཡོད་ན་ལོ་རབས་སུམ་ཅུ་པ་དང། བཞི་བཅུ་པའི་ནང་ང་ཚོས་འཛམ་གླིང་ཕྱིའི་རྒྱལ་ཁབ་དང་འབྲེལ་བ་མང་པོ་བྱེད་ཐུབ་པ་བྱུང་ཡོད་ངེས་ཀྱང། ཕྱི་ལ་མུ་མཐུད་སློབ་སྦྱོང་བྱེད་པར་གཏོང་ཐུབ་མེད།
ཡང་སྐབས་ཤིག་ལ་སྐུ་མདུན་སྐུ་གོང་མས་རྒྱལ་རྩེར་ཨིན་ཇིའི་སློབ་གྲྭ་ཞིག་བཙུགས་གནང་བ་དེ་ཡང་ཁུངས་འཁྱོལ་མེད། དེ་ནས་ང་རང་ཆུང་ཆུང་སྐབས་ལྷ་ས་དྲུང་སྤྱིའི་གླིང་ཁར་གཞུང་ནས་ཨིན་ཇིའི་སློབ་གྲྭ་ཞིག་བཙུགས་པ་དེའི་དགེ་རྒན་ཡང་ཆེད་མངགས་ཨིན་ཇི་ཞིག་རྒྱ་གར་ནས་སྐད་བཏང་ཡོད། སློབ་གྲྭ་དེ་ཟླ་བ་ཁ་ཤས་སོང་རྗེས་གདན་སའི་ནང་ནས་འགྲིགས་ཀྱི་མི་འདུག་ཅེས་བཤད་པར་བརྟེན་སློབ་གྲྭ་མཚམས་བཞག་པ་དང། དགེ་རྒན་ཡང་ཕྱིར་སློག་བཏང་བ་བཅས་ཀྱི་གནས་ཚུལ་ངས་དྲན་གྱི་འདུག དེ་ཚོའི་གྲས་ཀྱིས་འཛམ་གླིང་ཕྱི་ལ་འབྲེལ་བ་བྱ་རྒྱུར་འདོད་པ་དེ་ཙམ་བྱེད་ཀྱི་མེད་པ་དང། ལྷག་དོན་ནུབ་ཕྱོགས་པའི་ལྟ་བ་དང་སྤྱོད་པ་ལ་ཕྲན་བུ་སྐྲག་སྣང་བྱེད་ཀྱི་ཡོད་པ་རེད།
ཡང་དཔེ་ཞིག་བརྗོད་ན། ང་ཆུང་ཆུང་སྐབས་ལྷ་སར་ཁ་ཤས་ཀྱིས་རྐང་རྩེད་སྤོ་ལོ་རྩེས་ཀྱི་ཡོད་པ་རེད། དེའི་སྐབས་ཀྱང་སྤོ་ལོ་ནི་སྟོན་པ་ཐུབ་པའི་དབང་པོའི་དབུ་ཡིན་པས། སྤོ་ལོ་རྩེ་བ་ནི་སངས་རྒྱས་ཀྱི་ཆོས་ལ་དམའ་འབེབས་བྱེད་པ་ཞིག་རེད་ཅེས་ཤོད་ཀྱི་ཡོད་པ་རེད། ཡང་རྒྱ་གར་གྱི་ཉ་བྱི་རིལ་ལྷ་སར་ཐོག་མར་ཐོན་པའི་སྐབས་དགོན་པའི་ནང་གི་བླ་མ་དགེ་བཤེས་བགྲེས་པ་འགའ་ཤས་ནས་དེ་ཚོར་ཕྱི་གླིང་པས་དུག་བརྒྱབ་ཡོད་པས་ཟོས་ན་རིག་པ་ཞན་དུ་འགྲོ་གི་རེད་ཅེས་གསུངས་པའི་གནས་ཚུལ་ཡང་ཡོད།
རྒྱ་ནག་ནང་དེ་སྔོན་ཕྱིའི་དངོས་པོ་དང་འབྲེལ་བའི་དེང་དུས་ཀྱི་ཤེས་ཡོན་དེ་ཙམ་མེད། གུང་ཁྲན་གྱིས་སྲིད་དབང་བཟུང་རྗེས་སྒྲིག་འཛུགས་དམ་པོ་ཡིན་སྟབས་སློབ་སྦྱོང་ཐོག་ཕྲན་བུ་ལས་ཀ་ཚགས་ཚུད་བྱེད་ཐུབ་ཡོད་ཀྱང། ཐབས་སྐྱོ་བ་ཞིག་ལ་གུང་ཁྲན་ཏང་དང་སྤྱི་ཚོགས་རིང་ལུགས་ཡག་པོ་ཡིན་ལུགས་དང། བཙན་རྒྱལ་རིང་ལུགས་སྡུག་པོ་ཡིན་ལུགས་འཁྱོག་བཤད་ཀྱི་སློབ་གསོ་རྒྱག་གི་ཡོད་པ་རེད། དེ་ནི་རྒྱ་ནག་གཅིག་པུ་མ་ཡིན་པར། ཨུ་རུ་སུས་གཙོས་པའི་ཤར་ཡུ་རོབ་ཀྱི་དམར་པོའི་རྒྱལ་ཁབ་ཚོའི་སློབ་གསོའི་གནས་སྟངས་ཀྱང་དེ་ལྟར་རེད།
དེང་དུས་ཀྱི་ཤེས་ཡོན་ཡར་རྒྱས་ཚད་ལོངས་པ་ནུབ་ཕྱོགས་རྒྱལ་ཁབ་ཚོ་ཡིན་ན་ཡང། ང་ཚོས་ནུབ་ཕྱོགས་རྒྱལ་ཁབ་ཚོར་ལྟ་སྟངས་ཞན་པོ་བཟུང་ནས་རྒྱང་ཐག་རིང་པོ་བྱས་ཏེ་བསྡད་པའི་རྐྱེན་གྱིས་ང་རང་ཚོ་བོད་པའི་དེང་དུས་ཀྱི་ཤེས་ཡོན་ཐོག་འཐུས་ཤོར་ཆེན་པོ་ཕྱིན་ཡོད། དེང་དུས་ཀྱི་ཤེས་ཡོན་མ་འདང་བའི་རྐྱེན་གྱིས་ཐ་མ་དུས་འགྱུར་ཡོང་བའི་སྐབས་སུ་ང་ཚོ་གྲ་སྒྲིག་གང་ཡང་མེད་པར་ལུས་ཏེ་ཕ་རོལ་པོས་ཐུབ་ཚོད་བཏང་ཆོག་ཆོག་བྱུང་བ་རེད། དེ་འདྲའི་དབང་གིས་ད་ལྟ་ང་ཚོར་དཀའ་ངལ་འདི་ལྟར་འཕྲད་ཡོད། འདིའི་རྐྱེན་རྩ་གཅིག་དེང་དུས་ཤེས་ཡོན་ཐོག་འཐུས་ཤོར་ཕྱིན་པར་ཐུག་པ་ཧ་ཅང་གསལ་པོ་ཡིན།
ང་རང་ལ་ཆ་བཞག་ན་གྲོ་མོ་ནས་ལྷ་སར་ཕྱིར་ལོག་བྱས། སྐབས་དེར་ཚད་ལོངས་པའི་གྲོས་མཐུན་ཞིག་མིན་ཡང་རྒྱ་ནག་གཞུང་དང་གྲོས་མཐུན་དོན་ཚན་བཅུ་བདུན་བཞག་རྗེས། ༡༩༥༣ ལོར་ལེགས་བཅོས་ལྷན་ཚོགས་བཙུགས་ནས་བོད་ཀྱི་ཁྲལ་དང། བུ་ལོན་གྱི་གནས་སྟངས་ལུགས་མཐུན་མེད་པའི་རིགས་བསྒྱུར་བཅོས་གཏོང་འགོ་བཙུགས་པ་དང། དེ་བཞིན་ཤེས་ཡོན་ཡར་རྒྱས་ཡོང་ཐབས་སུ་སློབ་གྲྭ་འཛུགས་རྒྱུ་དགོས་གལ་ཆེ་བ་མཐོང་སྟེ་དེ་སྐོར་བཀའ་བློན་ང་ཕོད་དང་ངེད་གཉིས་ཀྱིས་ད་ཆ་ང་ཚོས་སློབ་སྦྱོང་ཐོག་ཤུགས་རྒྱག་དགོས་ཀྱི་འདུག་ཅེས་སྐད་ཆ་མང་པོ་བྱུང།
ཕྱི་ལོ་༡༩༥༩ ལོའི་ཕྱི་ཟླ་༣ པའི་ཚེས་༡༠ ཉིན་བོད་ཀྱི་གནས་ཚུལ་འགྱུར་བ་ཆེན་པོ་བྱུང་བ་དེ་ཉིན་ནས་བཟུང་བོད་ཀྱི་རྒྱལ་རབས་ལོ་རྒྱུས་ལ་འཕོ་འགྱུར་འགྲོ་བའི་དུས་ཚོད་གཅིག་ཤར་ཏེ། ༡༩༥༩ ལོའི་ཟླ་༤ པར་ང་ཚོ་རྒྱ་གར་ལ་འབྱོར་ཞིང། དེ་མ་ཐག་ལས་ཀའི་དང་པོར་ཕྲུ་གུ་ཚོར་ཤེས་ཡོན་སློབ་སྦྱོང་སྤྲོད་རྒྱུའི་ཐོག་ཤུགས་བརྒྱབ་ཡོད།
བོད་པའི་རྣམ་པ་མ་ཡལ་བའི་བོད་པ་ཤེས་ཡོན་ཅན་བཟོ་དགོས།
འགྲོ་བ་མི་ཟེར་བ་འདི་ང་རང་ཚོའི་མཐོང་ཆོས་ཀྱི་འགྲོ་བ་སེམས་ཅན་འདྲ་མི་འདྲ་དུད་འགྲོ་ལ་སོགས་པ་དེ་ཚོ་ལས་ཁྱད་པར་དུ་འཕགས་པའི་འཕགས་ཆོས་གཙོ་བོ་ནི་མིའི་རྣམ་དཔྱོད་དེ་ཡིན་པ་རེད། ལུས་ཕུང་གི་ཆ་ནས་མི་ལས་ལྷག་པ་དང། མི་ལས་སྟོབས་ཤུགས་ཆེ་བའི་སེམས་ཅན་མང་པོ་ཡོད་ན་ཡང། མིའི་ཀླད་པའམ། མིའི་རྣམ་དཔྱོད་དུད་འགྲོ་སེམས་ཅན་གཞན་དང་མི་འདྲ་བ་ཞིག་ཡོད་པ་རེད། མི་ལ་རང་བཞིན་ལྷན་སྐྱེས་ཀྱི་རྣམ་དཔྱོད་ཀྱི་ནུས་པ་ཆེན་པོ་ཞིག་ཡོད་པ་དེ་སད་རྐྱེན་ནམ། དེའི་ནུས་པ་ཐོན་པ་ཡོང་བ་ལ་ཤེས་བྱ་ཡོན་ཏན་སློབ་སྦྱོང་སྤྲོད་པ་འདི་བྱེད་རྐྱེན་གཙོ་བོ་ཞིག་ཡིན། མདོར་ན་མིའི་ཁྱད་ཆོས་གོང་ནས་གོང་དུ་སྤེལ་བ་དང། མིའི་ཁྱད་ཆོས་ཆ་ཚང་བ་ལོངས་སྤྱོད་ཐུབ་པ།
ང་ཚོ་བོད་མི་རྣམས་ཆབ་སྲིད་ཀྱི་བཙན་བྱོལ་བ་རེད། ང་ཚོ་གཏན་དུ་རྒྱ་གར་ལ་བསྡད་ཀྱི་ཡིན་ཟེར་གྱི་མེད། ནམ་ཞིག་ང་ཚོ་གཞིས་བྱེས་མཉམ་འཛོམས་བྱེད་པའི་དུས་ཚོད་བཟང་པོ་གང་ལ་གང་འཚམ་གྱིས་བློ་བཞག་ས་ཡོད་པའི་གནས་ཚུལ་བྱུང་སོང་ན་དེ་མ་ཐག་བོད་ལ་ལོག་རྩིས་བྱས་ནས་བསྡད་ཡོད། བོད་ནང་ནས་ཀྱང་གཞིས་བྱེས་མཉམ་འཛོམས་ཡོང་བ་ཞིག་སྒུག་ནས་བསྡད་ཡོད། རྒྱ་གར་ནང་ལ་བོད་ཕྲུག་ཚོས་ཤེས་བྱ་ཡོན་ཏན་སྦྱངས་པའི་འབྲས་བུ་ངོ་ཐོག་ལམ་སང་ལག་ལེན་འཁེལ་ཐུབ་མིན་གང་ལྟར་ཡང་འཆར་གཞི་དང་དམིགས་ཡུལ་ནི་རྒྱ་གར་ལ་ཤེས་ཡོན་སྦྱང་པའི་རྣམ་དཔྱོད་བཏོན་ས་དེ་སོ་སོའི་ལུང་པའི་ནང་བཏོན་རྒྱུའི་དམིགས་ཡུལ་འཛིན་གྱི་ཡོད་སྟབས། ང་ཚོས་རྒྱ་གར་ནང་ཁུལ་སློབ་གྲྭ་ཁག་ནང་བོད་ཡིག་བསླབ་རྒྱུར་ཤུགས་རྒྱག་དགོས་ཀྱི་འདུག བོད་པའི་རྣམ་པ་མ་ཡལ་བའི་ཤེས་ཡོན་ཅན་གྱི་བོད་པ་བཟོ་དགོས་ཀྱི་འདུག
བོད་ཀྱི་ནང་པའི་ཆོས་དེ་ལྟ་བ་གཏིང་ཟབ་པོ་ཡོད་པ་དང། གྲུབ་མཐའ་གཏིང་ཟབ་པོ་ཡིན་པ། རིགས་པ་དང། རྒྱུ་མཚན་ལྡན་པ་བཅས་ཡིན་པར་གཞི་ནས་དོ་སྣང་ཞིག་སླེབས་ཡོང་གི་ཡོད་པ་རེད། དཔེར་ན། ཕ་རན་སི་ལ་སོགས་པ་ནུབ་ཕྱོགས་ཡུལ་ཁག་གི་སློབ་གྲྭ་ཁག་ཏུ་གྷི་རི་སི་དང། དེ་འདྲའི་ལྟ་གྲུབ་མང་པོ་ཡོད་པ་དེ་དག་ལ་ཡིད་ཆེས་ཡོད་མེད་ལ་མ་ལྟོས་པར་སྤྱིར་བཏང་འཛམ་བུ་གླིང་གི་སྤྱི་ཚོགས་ཀྱི་འཕེལ་རྒྱས་ནང་གནའ་རབས་ནས་ལྟ་བ་དང་གྲུབ་མཐའ་འདི་འདྲ་བྱུང་བ་རེད་ཅེས་སློབ་སྦྱོང་སྤྲོད་ཀྱི་ཡོད་པ་རེད། དེ་བཞིན་དུ་ནང་པའི་ལྟ་གྲུབ་ཁག་ཀྱང་སློབ་ཚན་ནང་བཞག་དགོས་ཀྱི་འདུག་ཅེས་དེང་སང་འདི་འདྲ་བཤད་ཀྱི་འདུག གང་ལྟར་འཛམ་གླིང་ཐོག་ནང་པ་ཡིན་མིན་ལ་མ་ལྟོས་པའི་མི་ཚོས་སྤྱིར་བཏང་མིའི་སྤྱི་ཚོགས་ཀྱི་འཕེལ་རིམ་ནང་ལ་ལྟ་བ་དང་གྲུབ་མཐའ་ཚད་མཐོ་པོ་ཇི་སྙེད་ཡོད་པ་ལྟར་ནང་པའི་ལྟ་གྲུབ་རྣམས་ཀྱང་འདིའི་གྲས་ཤིག་རེད་ཅེས་གཞི་ནས་དེང་སང་དེ་འདྲ་བཤད་ཡོང་གི་འདུག
དངོས་ཡོད་ཀྱི་གནས་ཚུལ་འདིས་ག་རེ་བསྟན་གྱི་ཡོད་པ་རེད་ཅེ་ན། ང་རང་ཚོ་བོད་མི་རིགས་ལ་རང་བཞིན་གྱི་གཤིས་ཀ་བཟང་པོ་ཡོད་པ་དང། གཞན་ཕན་གྱི་བསམ་བློ་ཡོད་པ། གཞན་ཕན་གྱི་བསམ་བློ་ཡོང་སའི་རྩ་བ་ནང་ཆོས་གཏིང་ཟབ་པོ་ཡོད་པ་འདི་རྣམས་ཀྱི་རིན་ཐང་འཛམ་བུ་གླིང་འདིའི་སྒང་གཞི་ནས་མཐོང་གི་ཡོད་པ་དང། དེ་དག་ལ་མིས་བརྩི་འཇོག་བྱེད་ཀྱི་ཡོད། མི་ཚོས་འདིར་རིན་ཐང་དང། དོ་སྣང་འདི་འདྲ་བྱེད་པའི་སྐབས་ལ་ང་རང་ཚོས་འདིར་དོ་སྣང་ཁྱོན་ནས་མ་བྱས་པར་འཆར་ཅན་ལྟ་བུར་ལུས། དེ་འདྲའི་སྒང་ལ་ཕྱིན་ན་ཤིན་ཏུ་འཐུས་ཤོར་ཆེན་པོ་རེད། སྡུག་ཉེས་ན་མ་འོངས་པར་བོད་ཀྱི་ཆོས་དང་རིག་གཞུང་དང། བོད་ཀྱི་ལྟ་གྲུབ་གཏིང་ཟབ་པོ་འདི་དག་ཧ་ལམ་ཨིན་ཇིའི་སྐད་ཡིག་ནང་ནས་ཚུར་བསླབ་དགོས་པ་དེ་འདྲ་ཆགས་པ་ཡིན་ན་ཤིན་ཏུ་ཐབས་སྐྱོ་པོ་རེད།
བོད་པའི་ཆོས་དང་རིག་གཞུང། བོད་པའི་གོམས་གཤིས་བཟང་པོ་འདི་དག་བོད་པ་རང་ཉིད་ཀྱིས་འཛིན་ཐུབ་པ་ཞིག་དགོས་པ་མ་གཏོགས་བོད་པ་རང་ཉིད་ཀྱིས་དེར་དོ་སྣང་དང་དམིགས་བསལ་འབད་རྩོལ་གང་ཡང་མ་བྱས་པར། དེ་འདྲ་དེ་འདྲའི་ངང་ནས་ང་ཚོས་གཏིང་བརྗེད་ལ་ཕྱིན། འཛམ་བུ་གླིང་འདིའི་སྒང་གི་ལྟ་བ་དང་གྲུབ་མཐའ་འདྲ་མི་འདྲའི་གནས་སྟངས་ལ་ཉམས་ཞིབ་བྱེད་མཁན་ཚོས་དེ་ལ་གཞི་ནས་དོ་སྣང་ཞིག་སླེབས། དེ་འདྲའི་ཐོག་ནས་མ་འོངས་པ་ལ་བོད་ཀྱི་ཆོས་དང་རིག་གཞུང་རྩད་གཅོད་བྱེད་དགོས་བྱུང་ན་བོད་པ་ནང་ཚགས་ལ་སྐད་ཆ་འདྲི་ས་མེད་པར་ཕྱི་རྒྱལ་མགོ་སེར་ལ་སྐད་ཆ་འདྲི་དགོས་བྱུང་ན་གང་འདྲ་ཆགས་སོང་ངམ། ང་རང་ཚོས་ཏན་ཏན་དོ་སྣང་བྱེད་དགོས་ཀྱི་འདུག
ང་རང་ཚོ་བོད་པའི་སྤྱི་ཚོགས་ནང་ལ་ཆོས་སློབ་སྦྱོང་བྱེད་པ་དང། ལྟ་བ་དང་གྲུབ་མཐའ་སློབ་སྦྱོང་བྱེད་པ་དེ་གྲྭ་པ་ལ་འཁྲི་བའི་བཟོ་འདྲ་པོ། གྲྭ་པའི་ནང་ནས་ཀྱང་བཤད་གྲྭ་ཆེན་པོ་དེ་འདྲར་འཁྲི་བའི་བཟོ་འདྲ་པོ་ཞིག་མ་གཏོགས། སྤྱིར་བཏང་སྤྱི་ཚོགས་ནང་ནས་དེ་ཚོར་དོ་སྣང་དགོས་ཀྱི་མེད་པའི་བཟོ་འདྲ་པོ་ཞིག་དང། འདིར་སློབ་སྦྱོང་བྱས་ན་ཧ་ལམ་རན་པོ་མེད་པའི་བཟོ་འདྲ་པོ་ཞིག་ལ་འགའ་ཞིག་གིས་མཐོང་གི་འདུག དེ་རྩ་བ་ནས་ནོར་འཁྲུལ་རེད།
ཕ་མ་དང་དགེ་རྒན་ཟུང་འབྲེལ་གྱིས་ཕྲུ་གུར་བྱམས་བརྩེའི་ཚོར་སྣང་སྐྱེད་ཐབས་བྱེད་དགོས།
ཕ་མ་ཚོས་ཁྱིམ་ཚང་ནང་དུ་ཕྲུ་གུ་ལ་སྣང་ཆུང་ཁྱད་གསོད་དང། མཐོང་ཆུང། ཕྲུ་གུ་ལ་དེ་ཙམ་གྱིས་སེམས་ཁུར་མེད་པའི་རྣམ་འགྱུར་ཐོན་ན། ཕྲུ་གུའི་ཀླད་པའི་ནང་ལ་སྐྱོན་ཆེན་པོ་འགྲོ་གི་ཡོད་ཚོད་འདུག
དེ་ནས་འཛིན་གྲྭའི་ནང་ལ། དགེ་རྒན་ཚོས་སྐབས་བབ་སློབ་ཚན་ངོ་སྤྲོད་བྱེད་ཐུབ་ཙམ་མིན་པར། ཕྲུ་གུ་ལ་རྣམ་འགྱུར་སྟོན་སྟངས་དང། ཕྲུ་གུའི་བསམ་བློ་འཁྱེར་སོ། ཕྲུ་གུ་འདི་དག་གི་མི་ཚེའི་མདུན་ལམ་བསྟན་རྒྱུའི་ལས་འགན་ཡོད་པ་ཞིག་ཡིན་བསམ་པའི་ཐོག་ནས་སློབ་སྦྱོང་སྤྲོད་དགོས།
དགེ་རྒན་གྱི་ངོས་ནས་བྱམས་བརྩེའི་ཚོར་བ་ཁྱོན་ནས་མེད་པར་སློབ་ཚན་དེ་སྐད་འཁོར་བཏང་བའི་བཟོ་འདྲ་ཞིག་བཤད། ཆུ་ཚོད་ཟིན་པ་དང། སྐད་འཁོར་བཀག་པ་ལྟར་ཁྲོག་སེ་བཞག་ནས་ཕྱིན་པ་ཡིན་ན་གཏན་ནས་མི་འགྲིག གཞན་དོན་ཁུར་དུ་འཁྱེར་བའི་ལྷག་བསམ་དེ་ཚོའི་ཚོར་སྣང་དེ་དག་དགེ་རྒན་གྱི་རྣམ་འགྱུར་སྤྱོད་ལམ་གྱི་ཐོག་ནས་ཕྲུ་གུ་ལ་མྱོང་ཚོར་སླེབས་ཐུབ་པ་ཞིག་བྱུང་བ་ཡིན་ན་དགེ་མཚན་ཤིན་ཏུ་ཆེན་པོ་ཡོད། ཕྲུ་གུའི་ངོས་ནས་ཡིན་ནའང། དགེ་རྒན་དེས་ཕྲུ་གུའི་མི་ཚེའི་མདུན་ལམ་ལ་སེམས་ཁུར་ཡོད་པའི་ཐོག་ནས་སློབ་གསོ་སྤྲད་པ་དེ་དག་ཕྲུ་གུའི་སེམས་ཀྱི་གཏིང་ལ་ཟུག་ཐུབ་པའི་ཁྱད་པར་ཡོང་གི་རེད་བསམ་གྱི་འདུག
དེར་བརྟེན། ཁྱིམ་ཚང་ནང་ལ་ཕ་མ་ཚོས་ཕྲུ་གུར་བྱམས་སྐྱོང་ཐོག་ནས། ཕྲུ་གུའི་གཤིས་ཀ་བྱམས་བརྩེའི་ཚོར་བ་ཕྱི་འཚོས་ནང་འཚོས་ཡོང་ཐབས་བྱས། འཛིན་གྲྭའི་ནང་དགེ་རྒན་ཚོས་ཉིན་རེ་བཞིན་དུ་ཕྲུ་གུར་བྱམས་བརྩེའི་ཚོར་སྣང་བསྐྱེད་ཐབས་བྱས་ཏེ་དེ་གཉིས་ཟུང་འབྲེལ་བྱུང་བ་ཡིན་ན། དེ་འདྲའི་འོག་ནས་ལོ་བཅུ་ཙམ་གྱི་དུས་ཚོད་བསྐྱལ་བའི་ཕྲུ་གུ་དེ་ཏན་ཏན་མི་འདྲ་ཙམ་ཞིག་ཡོང་གི་རེད།
དེང་སང་ང་ཚོའི་སྤྱི་ཚོགས་ཀྱི་ནང་ལ་ཕྲུ་གུར་རོགས་རམ་བྱེད་མཁན་མང་པོ་ཡོད་སྟབས། སྐབས་རེ་ངན་ལང་ཤོར་བ་ལྟ་བུ་བྱས་ཏེ་ཕྲུ་གུའི་སློབ་སྦྱོང་གི་འགྲོ་སོང་གཏོང་རྒྱུ་ཕ་མར་འགན་འཁྲི་མེད་པ་ལྟ་བུའི་བསམ་ཚུལ་ཡོང་གྲབས་བྱེད་ཀྱི་མེད་དམ་བསམ་གྱི་འདུག ང་ཚོར་རོགས་རམ་བྱུང་བ་རྩ་བ་ཆེན་པོ་རེད། ཡིན་ན་ཡང་རོགས་རམ་ཁོ་ན་ལ་བརྟེན་རྒྱུའི་བསམ་བློ་ནམ་ཡང་གཏོང་མི་རུང། ཁྱིམ་ཚང་སོ་སོའི་ངོས་ནས་འགན་ཆ་ཚང་ཐེག་པ་བྱེད་དགོས། རང་འགན་ཐེག་པ་བྱེད་རྒྱུ་ལ་དང་དོད་བྱེད་དགོས། དེ་འདྲ་ཞིག་གི་ལམ་ལ་ང་རང་ཚོ་འགྲོ་ཐུབ་པ་ཡོང་གི་རེད། ཕྱིན་ཆད་ང་རང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ནང་རྒྱ་མིའི་བཙན་དབང་གི་འོག་སྡོད་མཁན་ཚོས་ང་ཚོར་དགའ་བསུ་ཞུ་གི་རེད། འདི་གལ་ཆེན་པོ་འདུག ཁྱེད་རང་ཚོ་སེམས་ལ་ངེས་པ་བྱེད་དགོས།
སྐབས་རེ་ཁྱིམ་ཚང་ཚོའི་ནང་ནས་ཕྲུ་གུ་སློབ་སྦྱོང་མཐའ་མ་བསྐྱལ་བར་སོ་སོའི་ནང་ལས་བསྐུལ་རྒྱུ་དང། གཉེན་སྒྲིག་བྱེད་རྒྱུ་དེ་འདྲའི་ཐོག་ནས་ཕྲུ་གུ་སློབ་སྦྱོང་མཇུག་སྐྱོང་མ་ཐུབ་པ་བྱུང་ན་ཧ་ཅང་ཕངས་པོ་རེད། ཕྲུ་གུ་དོ་བདག་སོ་སོའི་ངོས་ནས་སློབ་སྦྱོང་བྱེད་མ་ཐུབ་པ་དང། དམིགས་བསལ་གྱི་གནས་ཚུལ་བྱུང་ན་ཁག་ཁག་རེད་མ་གཏོགས། གཞན་སློབ་སྦྱོང་ཚད་མཐོར་འགྲོ་ཐུབ་པའི་འབད་བརྩོན་བྱེད་དགོས། ང་ཚོ་འཕྲལ་སེལ་གཞིས་ཆགས་ཚོའི་ནང་ལ་མི་ཚེ་བསྐྱལ་རྒྱུའི་དོན་དག་གཅིག་པུ་མིན་པར་བོད་རང་དབང་བསྐྱར་ལེན་བྱེད་རྒྱུའི་ལས་འགན་འཁྲི་ཡོད། ཕྱིན་ཆད་བོད་ནང་གཞིས་བྱེས་མཉམ་འཛོམས་ཡོང་བའི་སྐབས་ལ་ཁྱེད་རང་ཚོས་བོད་བསྟན་སྲིད་སྤྱི་སྒོས་ཀྱི་གནས་ཚུལ་མང་པོ་ཞིག་གི་ཐོག་ལ་ཕན་ཐོགས་བསྒྲུབ་ཐུབ་པ་ཞིག་བྱུང་བ་ཡིན་ན་ཕ་མ་ཚོ་ཡིན་ནའང་སྤོབས་པ་བྱས་ཆོག་པ་ཞིག་དང། ཕ་མའི་དྲིན་ལན་གསབ་ཐུབ་པ་ཞིག་ཡོང་གི་རེད།
ཕྲུ་གུ་ཚོར་ལྟ་རྟོག་བྱེད་མཁན་མ་མ་ཚོའི་ངོས་ལ་བརྗོད་ན། འཚར་ལོངས་ཡོང་བཞིན་པའི་ཕྲུ་གུ་ཚོའི་བསམ་བློའི་ཤིན་ཏུ་གཉོད་ཆུང་ཞིག་ཡོད་པ་འདི་དག་ས་བོན་གྱི་མྱུ་གུ་ཇི་བཞིན་སྐྱེས་འཚར་ཡོང་བའི་སྐབས་ལ་ཁོང་ཚོའི་བསམ་བློའི་འཕེལ་ཤུགས་དང་བསྟུན་ནས་མུ་མཐུད་བསམ་བློ་འཕེལ་རྒྱས་ཡོང་བ་བྱེད་དགོས་པ་ལས་ཞེད་སྣང་དང། དངངས་སྐྲག འཚེར་སྣང་སྐྱེ་བ་བཅས་ཀྱི་བྱ་ཐབས་བཟུང་ན་ཁོང་ཚོའི་སློབ་སྦྱོང་བྱེད་འདོད་ཀྱི་བསམ་བློ་རིམ་པས་སྦུག་འགག་ཐེབས་ན་ཡག་པོ་མེད། འདི་གལ་ཆེན་པོ་ཡིན།
ཡང་ང་རང་ཚོ་ཉོན་མོངས་དུག་གསུམ་ལ་ཐོག་མ་མེད་པ་ནས་གོམས་འདྲིས་ཡོད་པ་ཞིག་ཡིན་པ་དང་འཚར་ལོངས་ཡོང་བཞིན་པའི་ཕྲུ་གུ་ཆུང་ཆུང་དེ་ཚོར་ཡང་ཉོན་མོངས་དུག་གསུམ་ཡོད་པས་དེའི་གཞན་དབང་དུ་ཕྱིན་ན་གོ་ལོག་བཙལ་རྒྱུའི་ཉེན་ཁ་ཡོད་པས་དེ་རིགས་ལ་སྟངས་འཛིན་ངེས་པར་བྱེད་དགོས། ཡག་ཤོས་ཕྲུ་གུ་རང་ཉིད་ཀྱིས་སྐྱོན་དང་ཡོན་ཏན་ཤེས་པའི་སྒོ་ནས་རིམ་པས་སྒྲིག་རང་ཁུར་ཐུབ་པ་ཞིག་བྱུང་ན་མཆོག་དམ་པ་རེད། དེ་མེད་ན་དགེ་རྒན་དང། ཕ་ཚབ་མ་ཚབ་དང་ཕྲུ་གུ་ཚོ་དབར་གྱི་རྒྱུན་གྱི་འབྲེལ་བ་དེ་ཕན་ཚུན་གཅིག་གིས་གཅིག་ལ་བྱམས་བརྩེའི་ཚོར་སྣང་ལྡན་པ་ཞིག་བྱུང་ན། ཕྲུ་གུ་ཚོས་ཀྱང་ཁྱིམ་ཚང་གི་ཕ་མ་ཚོར་སོ་སོའི་ཕ་མ་ངོ་མ་ལྟར་སེམས་ཀྱི་གཏིང་ནས་དགའ་པོ་བྱས་ཏེ་བློ་གཏད་བཅོལ་ནས་བརྩི་བཀུར་བྱེད་པ་ཞིག་ཡོང་ཐུབ། དེ་ལྟར་བྱུང་ན་བརྩི་བཀུར་ཡོད་པའི་མི་དེས་སྟངས་འཛིན་ཕྲན་བུ་བྱས་པར་ཕྲུ་གུའི་སེམས་ནང་མི་དགའ་བ་དང་ཞེད་སྣང་ཕལ་ཆེར་ཡོང་གི་མ་རེད་ལ། དགའ་ཞེན་གྱི་ཐོག་ནས་སོ་སོའི་སྤྱོད་ལམ་བསྒྱུར་བཅོས་གཏོང་བ་ཡོང་སྲིད།
གཞི་རྩའི་དགའ་ཞེན་མེད་པར་ཕྲུ་གུས་ཐོག་མར་ཞེད་སྣང་དང། དེ་ནས་རིམ་པས་ངོ་ལྐོག་བྱེད་པའི་གནས་ཚུལ་ཞིག་ཡོང་གི་རེད། གང་ལྟར་ཕྲུ་གུ་ཆུང་ཆུང་འཚར་ལོངས་ཡོང་མཁན་ཚོའི་བསམ་བློ་གཅེས་སྐྱོང་བྱེད་རྒྱུ་འདི་འཛིན་གྲྭའི་ནང་གི་གནས་ཚུལ་ཙམ་མིན་པར། ཁྱིམ་ཚང་སོ་སོའི་ནང་ཉིན་ཞག་ཕྲུགས་གཅིག་གི་དུས་ཡུན་རིང་ཕྱོགས་གང་ས་ནས་གཟབ་གཟབ་བྱེད་དགོས་པའི་ལས་ཀ་གལ་ཆེ་ཞིག་ཡིན།
གཙོ་བོ་ངས་རྒྱུན་དུ་བརྗོད་པའི་ཕན་སེམས་དང། བྱམས་བརྩེ་ཞེས་པ་འདི་ཡོད་པ་ཡིན་ན་དེས་རང་ཤུགས་སུ་མི་ཕན་ཚུན་བར་སེམས་དང་སེམས་མཐུན་པའི་སྦྱར་རྩི་ལྟ་བུའི་ནུས་པ་ཐོན་རྒྱུ་རེད། དགེ་རྒན་དང་ཕ་ཚབ་མ་ཚབ་ཚོས་སེམས་པགས་སྲབ་ཅིང་གཉོད་ཆུང་གི་བསམ་བློ་ཡོད་པའི་ཕྲུ་གུ་ཚོའི་བསམ་བློ་ཡར་རྒྱས་ཀྱི་འགལ་རྐྱེན་དུ་མི་འགྲོ་བའི་ཐོག་ནས་ཁོང་ཚོ་ལམ་ཡང་དག་པ་ཞིག་གི་ཐོག་འཁྲིད་རྒྱུ་འདི་དངོས་གནས་ཆོས་ཀྱི་ཐོག་ནས་བཤད་ན་སོ་སོའི་འདི་ཕྱིའི་ལེགས་ཚོགས་ཀྱི་བསོད་ནམས་གསོག་པའི་གོ་སྐབས་ཡག་པོ་ཞིག་ཡིན། ཆོས་ཉམས་ལེན་བྱས་ཏེ་ཁ་ཏོན་དགེ་སྦྱོར་མང་པོ་བྱེད་མ་ཐུབ་ཀྱང་ཕན་པའི་བསམ་བློས་ཀུན་ནས་བསླངས་ཏེ་མི་སྤྱི་དང། ལྷག་པར་མ་འོངས་པའི་མི་ཚེ་གཞི་ནས་བསྐྱལ་རྒྱུའི་གཞོན་སྐྱེས་འཚར་ལོངས་ཡོང་མཁན་རྣམས་ལ་ལྟ་རྟོག་ཡག་པོ་བྱེད་ཐུབ་ན། དེ་ནི་དངོས་གནས་བསོད་ནམས་ཀྱི་ཚོགས་རླབས་ཆེན་བསགས་པ་ཞིག་ཡིན།
ཆོས་ཁས་བླངས་རུང་མ་བླངས་རུང་མི་དང་མིའི་ཕན་ཚུན་བྱམས་བརྩེའི་འཚོ་བའི་འོག་ནས་གཅིག་གིས་གཅིག་ལ་དངོས་གནས་བློ་དཀར་སེམས་དཀར་བྱས་ནས་སྡོད་ཐུབ་པ་ཞིག་བྱུང་བ་ཡིན་ན་སོ་སོ་རང་ཉིད་སྐྱིད་པོ་དང། ཁྱིམ་ཚང་སྐྱིད་པོ། སྤྱི་ཚོགས་ཀྱང་སྐྱིད་པོ་བཅས་ཡོང་གི་རེད། རིམ་པས་འཛམ་བུ་གླིང་སྤྱི་ལ་བདེ་བ་ཡོང་ཐུབ་ཀྱི་རེད། གདོང་ནས་གད་མོ་བགད་པ་དང། ཁ་ནས་ཞེ་ས་བྱེད་པ་དེ་ཚོའི་གྲས་ཡ་རབས་སྤྱོད་བཟང་གི་གྲས་ཡིན་ཡང། གཙོ་བོ་སེམས་ཀྱི་ལྟ་སྟངས་འདི་ལ་ཐུག་ཡོད། དེ་ཚོ་ཁྱེད་རང་ཚོའི་སེམས་ལ་འཇགས་པ་བྱས། འདི་ཚོ་སློབ་ཚན་འདྲ་པོ་ཞིག་གི་ནང་ནས་ངོ་སྤྲོད་བྱེད་ཐབས་མེད།
གལ་ཆེ་ཤོས་ཕྲུ་གུ་ཚོར་ཆ་བཞག་ན་ཁྱིམ་ཚང་གི་ཕ་མ་ཚོ་དང། དགེ་རྒན་ཚོས་ཕྲུ་གུ་ལ་བྱམས་བརྩེ་ཟེར་བ་འདིའི་རིན་ཐང་དང་ཕན་ཐོགས་ཇི་ལྟར་ཡོད་པ་རྣམས་ཁྱེད་རང་ཚོའི་སྤྱོད་ལམ་གྱི་ཐོག་ནས་ཕྲུ་གུ་ལ་ངོ་སྤྲོད་བྱེད་དགོས། ཁ་ནས་བྱམས་བརྩེ་དང་ཡ་རབས་སྤྱོད་བཟང་བཤད་ཀྱིན་བཤད་ཀྱིན་ལ་སོ་སོའི་བྱེད་སྟངས་ཀྱི་ཐོག་ནས་ཕྲུ་གུར་སྡུག་སྦྱོང་བཏང། ཕྲུ་གུར་ཐུབ་ཚོད་བཤད། ཕྲུ་གུ་བེད་སྤྱོད་གང་བྱུང་མང་བྱུང་དེ་འདྲ་བྱས་པ་ཡིན་ན་སྙིང་པོ་གང་ཡང་ཡོད་པ་མ་རེད། ཕྲུ་གུའི་བསམ་བློའི་ནང་ལ་ལོག་ལྟ་སྐྱེས་ཀྱི་རེད། ཨ་ཙི། རྒན་ལགས་ཀྱིས་ཁ་ནས་ཡ་རབས་སྤྱོད་བཟང་ཟེར་གྱི་འདུག་སྟེ་བྱེད་སྟངས་དེ་ནི་ཁྱད་མཚར། བྱམས་པ་དང་བརྩེ་བ་ཟེར་བ་དེས་ཕན་ཐོགས་གང་ཡང་མི་འདུག བྱམས་པ་དང་བརྩེ་བ་ཟེར་བ་དེ་གང་འདྲ་ཞིག་ལ་ཟེར་གྱི་ཡོད་དམ་བསམ་པ་དྲན་ན་སྙིང་པོ་ག་རེ་བྱུང་སོང། དེས་ན་ཡ་རབས་སྤྱོད་བཟང་ཟེར་བ་འདི་རྒན་པ་ཚོའི་སྤྱོད་ལམ་གྱི་ཐོག་ནས་ཕྲུ་གུར་ངོ་སྤྲོད་བྱེད་རྒྱུ་རེད་མ་གཏོགས། ཁ་ནས་འདྲ་ཆགས་པོ་བཤད་པ་གཅིག་པུས་ཕན་ཐོགས་རྒྱུ་ཁག་པོ་རེད།
ང་རང་ནམ་རྒྱུན་འདི་འདྲ་དྲན་པ་དང། མི་ལའང་དེ་བཞིན་བཤད་ཀྱི་ཡོད། མི་ལ་བྱམས་བརྩེ་ཟེར་བ་སློབ་སྦྱོང་ངོ་མ་སྤྲོད་མཁན་དེ་ཨ་མ་རེད་མ་གཏོགས་བླ་མ་རེད་མི་འདུག་ཅེས་བཤད་ཀྱི་ཡོད། གང་ཡིན་ཞེ་ན། ང་ཚོ་སྐྱེས་པའི་སྐབས་ཨ་མས་སོ་སོའི་ལུས་ཀྱི་འོ་མ་སྤྲད། སོ་སོའི་ལུས་ཀྱི་ཆ་ཤས་ནང་བཞིན་དུ་བལྟས་ཏེ་བྱམས་བརྩེས་གསོ་སྐྱོང་བྱེད་མཁན་དེ་ཨ་མ་ཡིན་པ་རེད། སྤྱིར་བཏང་བྱས་ན། ང་ཚོ་ལ་བྱམས་བརྩེའི་རིན་ཐང་ཨ་མས་བསླབས་མི་འདུག་གམ། བྱམས་བརྩེའི་ངོ་སྤྲོད་ལག་ལེན་གྱི་ཐོག་ནས་ཉིན་རེ་བཞིན་དུ་ཕྲུ་གུ་ཚོའི་བསམ་བློའི་ནང་ལ་འཇགས་ཐབས་བྱེད་རྒྱུ་དེ་གལ་ཆེན་པོ་འདུག ཕྲུ་གུ་ཚོ་སྡོད་སའི་ཁྱིམ་ཚང་གི་ཕ་མ་ཚོས་འདི་བསམ་བློ་གཏོང་དགོས།
འཕྲལ་སྒང་ལྟོ་གོས་ཀྱི་དོན་ལ་སུད་ཊར་གྱིས་མཚོན་པས་ཚོང་འཁོས་ལས་རིགས་འདྲ་མིན་བྱེད་སྐབས་ཡ་རབས་བཟང་པོའི་གོམས་སྲོལ་དང་མ་འགལ་བ་བྱེད་དགོས། མ་རབས་ཀྱི་བྱ་སྤྱོད་ལ་བརྟེན་ནས་ཕྱུག་པོ་ཆགས་པ་ལ་མིག་དཔེ་བལྟ་རྒྱུ་མེད། མ་རབས་དང་མགོ་བདེ་དྲན་འཕྲུལ་བྱས་ནས་བྱུང་བའི་དངུལ་དེ་དག་བེད་སྤྱོད་བྱེད་སྐབས་སྐྱིད་པོ་མེད་ལ། ཐ་མ་རང་ཉིད་འཆི་རྒྱུ་ཡིན་པ་དེ་སྐབས་འགྱོད་པ་སྐྱེས་ཀྱང་འཕྱིས་དྲགས་པ་ཡིན། མ་ཤི་གསོན་པའི་རིང་ལ་རྒྱུ་འབྲས་དཔང་འཕེར་གྱི་ལས་ཀ་བྱས་ན་འཆི་ཁར་འགྱོད་པ་མེད་པ་ཞིག་ཡོང་རྒྱུ་ཡིན། མི་ཚེ་ཡ་རབས་ཀྱི་ཐོག་ནས་བསྐྱལ་རྒྱུ་ཧ་ཅང་གལ་ཆེན་པོ་ཡིན། བོད་མི་རིགས་ཀྱི་ངོས་ནས་བཤད་ན་ང་ཚོར་འཛམ་གླིང་ཐོག་མཐོང་དང་ཆ་འཇོག་ཡོད་པ་འདི་ཡ་རབས་སྤྱོད་བཟང་ལ་བརྟེན་ནས་བྱུང་བ་ཡིན། ད་དུང་ཡང་ཚང་མས་བོད་མི་རིགས་ཀྱི་ཆེ་མཐོང་མ་བརླག་པའི་ཆེད་དུ་མི་བཟང་པོ་ཡ་རབས་ཤིག་བྱ་རྒྱུ་འདི་ཧ་ཅང་གལ་ཆེན་པོ་རེད།
དགེ་རྒན་གྱི་འོས་འགན།
ཕོགས་ཐོབ་རྗེས་འབྲེལ་གྱི་ལས་ཀ་ཡིན་མ་བསམ་པར་རང་དོན་རང་གཅེས་བྱེད་དགོས།
ང་རང་ཚོ་བོད་པ་རེད། བོད་མི་རིགས་ཟེར་བ་འདི་དེང་སང་གི་དུས་ཚོད་ལ་ཉམ་ཐག་པོ། སྐྱབས་མེད་མགོན་མེད། དཔུང་གཉེན་བྲལ་བ་ཞིག་ཆགས་ནས་བསྡད་ཡོད་པ་དང། བོད་སྤྱི་པའི་དོན་དག་གི་འགན་ཁུར་དེ་མི་རེ་ངོ་རེའི་སྒང་ལ་འཁྲི་ཡོད་པ་ཡིན་པས་དེ་ལ་དཔགས་པའི་རང་རང་སོ་སོར་སྐབས་སུ་བབ་པའི་ལས་རིགས་གང་འདྲ་ཞིག་གི་ལས་འགན་ཡོད་ན་ཡང་དེ་ལ་སོ་སོའི་ནུས་པ་གང་ཡོད་བཏོན་ནས་ཧུར་ཐག་བྱས་ཏེ་སྒྲུབ་ཐུབ་པ་བྱེད་དགོས།
བྱེ་བྲག་ཏུ་ཁྱེད་རང་ཚོ་མིའི་ཤེས་ཡོན་ནམ། བློ་གྲོས་གོང་མཐོར་སྤེལ་བའི་ལས་ཀ་བྱེད་མཁན་ཡིན་པ་རེད། སོ་སོའི་སྒེར་གྱི་ཕོགས་དང། སོ་སོའི་མི་ཚེ་གཅིག་གི་འགྲོ་སྟངས་བསམ་བློ་གཙོ་བོར་བཏང་ནས་དེའི་དོན་དུ་སློབ་གྲྭའི་ལས་ཀ་བྱེད་ཀྱི་ཡོད་བསམ་པའི་མནོ་བསམ་འཁོར་ན་ནི་ནོར་བ་རེད། བསམ་བློ་དེ་འདྲ་མ་ཡིན་པར། སོ་སོ་མི་རང་ཡིན་སྟབས་ཟས་གོས་གནས་མལ་གྱིས་མཚོན་པའི་མཐུན་རྐྱེན་ཞིག་དགོས་པ་དེ་ཞོར་དང། གཙོ་བོ་མིའི་ཤེས་བྱ་ཡོན་ཏན་ཡར་རྒྱས་འགྲོ་བའི་ཞབས་འདེགས་ཞུ་གི་ཡོད་བསམ་པ་བྱས་ཏེ་དེའི་སྟེང་དུ་སེམས་ཤུགས་བསྒྲིལ། སྙིང་སྟོབས་བསྐྱེད་དེ་ཧུར་ཐག་བྱེད་ཀྱི་ཡིན་ན། ཁྱེད་རང་ཚོའི་བྱ་བ་ཧ་ཅང་བཟང་པོ་རེད། མི་ལ་རྒྱུ་ནོར་ལོངས་སྤྱོད་སྦྱིན་པ་བཏང་བ་ལས། མིའི་བློ་གྲོས་འཕེལ་ཐུབ་པ་ཞིག་དང། མིའི་བསམ་བློ་ཡར་རྒྱས་འགྲོ་ཐུབ་པ་ཞིག་ལ་རོགས་རམ་བྱེད་ཐུབ་པ་དེ་རླབས་ཆེ་བ་དང། དོན་ཕན་ཆེ་བ་ཡིན།
ང་ཚོ་བོད་མི་རིགས་སྔར་ཆོས་རྒྱལ་ཚོའི་སྐབས་ནས་དུས་ད་ལྟ་བར་དུ་རྒྱ་དཀར་ནག་སུ་དང་མ་འདྲེས་པའི་མི་རིགས་འདི་དེང་སང་རྩ་བརླག་འགྲོ་རྒྱུའི་ཉེན་ཁ་ལ་སླེབས་ཡོད་སྟབས། བོད་པ་སྤྱི་བོ་གནམ་བསྟན་ཡོངས་རྫོགས་ལ་བོད་མི་རིགས་སྲུང་སྐྱོབ་དང། བོད་ཀྱི་རིག་གཞུང་སྲུང་སྐྱོབ་བྱེད་རྒྱུའི་འགན་ཁུར་ཡོད། ལྷག་པར་དུ་སློབ་གྲྭའི་ལས་ཀའི་ནང་ལ་འབྲེལ་བ་ཡོད་མཁན་ཁྱེད་རང་ཚོ་མ་འོངས་པའི་བོད་མི་རིགས་རིག་གཞུང་དང་བཅས་པའི་འཛུགས་སྐྲུན་གྱི་ཐོག་ལ་གལ་ཆེན་པོ་ཡིན་པའི་ཕྲུ་གུ་འདི་དག་དང་ཐད་ཀར་འབྲེལ་བ་ཡོད་པར་བརྟེན། ཕོགས་ཐོབ་རྗེས་འབྲེལ་གྱི་ལས་ཀ་ཡིན་བསམ་པ་དང། སྐྱོན་མ་ཐོན་ཙམ་བྱུང་ན་འགྲིག་གི་རེད་བསམ་པའི་བཟོ་འདྲ་པོ་བྱས་ན་ཤིན་ཏུ་ནོར་འཁྲུལ་རེད། དངོས་གནས་དམིགས་བསལ་སེམས་ཁུར་བླངས་ཏེ་རང་འགན་ཚུལ་བཞིན་བསྒྲུབ་དགོས།
བོད་རྒྱ་ཆེའི་མི་མང་དེ་དག་གིས་ང་ཚོ་བཙན་བྱོལ་བའི་ཐོག་ལ་རེ་བ་བརྒྱབ་ནས་བསྡད་ཡོད། ང་རང་ཚོ་བཙན་བྱོལ་བ་ཚོའི་ངོས་ལ་ཆ་བཞག་ནའང་གཞིས་ལུས་རྒྱ་ཆེའི་མི་མང་གི་སེམས་ཤུགས་ལ་ཕར་ལྟོས་ནས་བསྡད་ཡོད་པས་དེ་གཉིས་པོ་ཕན་ཚུན་གཅིག་ལ་གཅིག་བརྟེན་ཞིག་ཆགས་ཡོད། གང་ལྟར་བོད་ནང་ཡོད་པའི་རྒྱ་ཆེའི་མི་མང་དེ་དག་གིས་ང་ཚོ་བཙན་བྱོལ་ལ་ཡོད་པའི་བོད་མི་ཚོའི་སྟོབས་ཤུགས་ལ་རེ་བ་བརྒྱབ་སྟེ་བསྡད་ཡོད། ང་ཚོ་འདིར་མི་ཐོག་རྒན་པ་ཚོ་རྫོགས་འགྲོ་གི་ཡོད་པ་དང། མི་ཐོག་གཞོན་སྐྱེས་འདི་དག་གིས་མུ་མཐུད་དེ་བོད་སྤྱི་པའི་དོན་དག་ལ་སེམས་ཤུགས་བསྒྲིལ་ནས་མི་ཐོག་གོང་མ་ཚོའི་རྒྱུན་མཐུད་ཐུབ་པ་བྱ་རྒྱུ་འདི་ཧ་ཅང་གལ་ཆེན་པོ་འདུག
ང་རང་ཚོ་བོད་རྒྱ་ཆེའི་མི་མང་མ་འོངས་པར་གང་འདྲ་ཞིག་ཡོང་དང་མི་ཡོང་ནི་ད་ལྟ་སློབ་སྦྱོང་བྱེད་བཞིན་པ་བོད་ནང་ཡོད་མཁན་ཚོ་ཡིན་ནའང་འདྲ། བོད་ཕྱི་ལ་ཡོད་མཁན་ཚོ་ཡིན་ནའང་འདྲ། དེ་དག་གི་ལྷག་བསམ་དང་ཤེས་ཡོན་ལ་རག་ལས་ཡོད། སློབ་སྦྱོང་བྱེད་མཁན་གྱི་མི་ཐོག་གསར་པ་འདི་དག་ནི་སོན་རྩ་ལྟ་བུ་ཡིན་པས་འདི་དག་ཡག་པོ་ཞིག་མ་བྱུང་ན། ང་ཚོའི་མི་ཐོག་རྒན་པ་ཚོས་འཆར་གཞི་བཀོད་དེ་ལས་ཀའི་གོ་རིམ་ཡག་པོ་ཞིག་བསྒྲིགས་ཀྱང་མཇུག་མཐུད་མཁན་འདི་དག་ཡག་པོ་མ་བྱུང་ན་ཧ་ཅང་ཁག་པོ་རེད།
བོད་ནང་ཡོད་པའི་ན་གཞོན་ཚོ་ད་ལྟ་རྒྱ་མིའི་ལག་པའི་ནང་བསྡད་ཡོད་སྟབས་ཁོ་ཚོར་བྱ་ཐབས་མེད་པ་དང། སྤྱིར་བཏང་བོད་པ་མི་རེ་ངོ་རེའི་ཆ་ནས་ལྷག་བསམ་ཆེན་པོས་འབད་བརྩོན་བྱེད་ཀྱི་ཡོད་ཀྱང་ཁོ་ཚོས་དེ་ཙམ་བྱེད་ཐུབ་ཐབས་མེད། ང་ཚོ་རང་དབང་ལུང་པའི་ནང་ཡོད་པ་རྣམས་ལ་སོ་སོས་མ་བྱས་ན་མ་གཏོགས། བྱས་ན་གོ་སྐབས་བཟང་པོ་ཞིག་ཡོད་པ་རེད། གྲངས་ཀའི་ཆ་ནས་གཞིས་ལུས་རྒྱ་ཆེའི་མི་མང་དང་བསྡུར་བ་ཡིན་ན་བཙན་བྱོལ་གྱི་བུ་ཕྲུག་རྣམས་གྲངས་ཀ་ཉུང་ཤས་ཤིག་ཡིན་ན་ཡང་རང་དབང་གི་འཚོ་བར་ལོངས་སྤྱོད་རྒྱུའི་གོ་སྐབས་ཡོད་པ་འདི་དམིགས་བསལ་གྱི་ཁྱད་ཆོས་དང། དམིགས་བསལ་གྱི་གནས་ཚུལ་ཞིག་ཆགས་ཡོད། འདི་ཚང་མས་གལ་ཆེན་པོ་ཞིག་ལ་བརྩིས་ནས་གཟབ་གཟབ་བྱེད་དགོས།
ཕྲུ་གུ་ཚོར་སློབ་ཚན་གང་བསླབས་པ་ཚང་མ་ཤ་ཚའི་ཐོག་ནས་སློབ་དགོས། ཁྱེད་རང་ཚོས་ཕྲུ་གུ་རེ་རེའི་མ་འོངས་པའི་མི་ཚེ་གང་པོའི་མདུན་ལམ་གྱི་དོན་དག་ལ་སེམས་ཁུར་བླངས་ནས་བསླབས་པ་ཡིན་ན། ཕྲུ་གུ་ཚོའི་ཆ་ནས་དགེ་རྒན་ལ་རང་ཤུགས་ཀྱིས་གུས་བརྩི་བྱེད་པ་ཞིག་ཡོང་གི་རེད་ལ། ཕྲུ་གུ་རེ་རེའི་ཐོག་སེམས་ནས་དགེ་རྒན་ལ་དགའ་བའི་གུས་བརྩི་བྱེད་པའི་གཞི་རྩའི་ཐོག་སློབ་ཚན་གང་བསླབས་པ་དང། བསླབ་བྱ་བརྒྱབ་པ་རྣམས་སེམས་ལ་འཇགས་པོ་ཡོང་གི་རེད།
དགེ་རྒན་གྱིས་འཛིན་གྲྭར་སློབ་དགོས་པ་དེ་ཁྲལ་གྱི་བཟོ་འདྲ་ཞིག་བསླབས་པ་ཡིན་ན། ཕྲུ་གུ་ཚོའི་བསམ་བློའི་ནང་ལའང་ཁྲལ་གྱི་འདུ་ཤེས་སླེབས་པ་མ་གཏོགས། བསླབས་པ་རྣམས་སེམས་ཀྱི་གཏིང་ལ་འཇགས་ཐུབ་པ་ཞིག་ཁག་པོ་རེད། དགེ་རྒན་གྱི་སྤྱོད་ལམ་ཡག་པོ་དགོས་པ་དང། དགེ་རྒན་གྱི་སེམས་པ་བཟང་པོ་དགོས་པ་གལ་གནད་ཆེན་པོ་ཞིག་ཆགས་ཡོད་པ་དེ་ཁྱེད་རང་ཚོའི་སེམས་ལ་འཇོག་དགོས།
གཞན་ཕན་ལྷག་བསམ་གྱི་གོམས་གཤིས་དེ་ཚིག་གིས་ངོ་སྤྲོད་རྒྱུ་ཞིག་མིན་པར། སྤྱོད་ལམ་གྱི་ཐོག་ནས་ངོ་འཕྲོད་དགོས་པ་ཞིག་རེད། དེ་ལ་དགེ་རྒན་ཚོས་དམིགས་བསལ་གྱི་དོ་སྣང་བྱེད་དགོས་ཀྱི་འདུག དེ་འདྲའི་ལྷག་བསམ་དང། སེམས་ཁུར་ཡོད་པ་ཡིན་ན། དགེ་རྒན་ཚོས་ཕྲུ་གུ་ལ་ཤེས་ཡོན་འཇགས་ཐབས་གང་དྲག་བྱས་ནས་དུས་ཚོད་ཆུད་ཟོས་གཏོང་གི་མ་རེད། ལེ་ལོ་དང་སུན་སྣང་བྱེད་ཀྱི་མ་རེད། སེམས་ཀྱི་ནང་ལྷག་བསམ་མེད་པར་དངུལ་གཅིག་པུ་ལ་བལྟས་ནས་ལས་ཀ་བྱས་པ་ཡིན་ན་ཁག་པོ་རེད།
དཔེར་ན། མོ་ཊའི་ནང་གི་སྣུམ་དང་འཕྲུལ་ཆས་ཀྱིས་ལས་ཀ་ཡག་པོ་མ་བྱས་ན། ཕྱི་ནས་མི་ཤུགས་ཀྱིས་འབུད་རྒྱག་བྱེད་དགོས་བྱུང་ན། ཁུངས་འཁྱོལ་ཐབས་མེད། མི་ལ་ལྷག་བསམ་གྱི་སེམས་ཁུར་ཡོད་ན། ནད་བརྒྱ་སྨན་གཅིག་ལྟ་བུར། རིགས་མང་པོ་ཞིག་གི་དཀའ་ངལ་དང་འཐུས་ཤོར་སེལ་ཐུབ་ཀྱི་རེད།
ཤེས་ཡོན་ཡག་པོ་ཞིག་ཡོད་ན་ཡང། རྩ་བའི་ལྷག་བསམ་གྱི་རྒྱབ་མ་ཁྱོག་ན་དོན་སྙིང་ལྡན་པ་ཞིག་ཡོང་མི་ཡོང་ཐེ་ཚོམ་རེད། སློབ་གྲྭའི་ནང་ལ་ཤེས་ཡོན་སྤྲད་པ་དང་ཆབས་ཅིག་གཞི་རྩའི་སློབ་ཕྲུག་འཚར་ལོངས་བྱེད་མཁན་འདི་དག་མི་བསམ་པ་བཟང་པོ་དང། མི་ཡ་རབས་ཡོང་ཐབས་ལ་དོ་འཁུར་ཆེན་པོ་བྱེད་དགོས།
ཡ་རབས་བཟང་སྤྱོད་ཟེར་བ་དེ་འཛིན་གྲྭའི་ནང་ལ་བཤད་པ་ཙམ་གྱིས་མི་འགྲིགས་པར་ཕྲུ་གུའི་གོམས་གཤིས་ལ་འཇགས་ཐུབ་པ་ཞིག་དགོས་པར་བརྟེན། དགེ་རྒན་ཚོའི་ངོས་ནས་རྒྱུན་གྱི་རྣམ་འགྱུར་སྟོན་སྟངས་དང། སྤྱོད་ལམ་འཁྱེར་སྟངས། མདོར་ན། སྐད་ཆ་བཤད་སྟངས་ཚུན་ངང་རྒྱུད་རིང་པོ་དང། ཞི་ཞིང་དུལ་བ། ཕན་སེམས་ལྡན་པའི་རྣམ་འགྱུར་ཕྲུ་གུའི་མིག་དཔེར་འཇགས་པ་ཞིག་ངེས་པར་དུ་བསྟན་དགོས་ཀྱི་འདུག དགེ་རྒན་གཅིག་གིས་ཕྲུ་གུའི་མ་འོངས་པའི་མདུན་ལམ་ལ་སེམས་ཁུར་བླངས་ཏེ་ཤ་ཚ་ཕན་སེམས་ལྡན་པའི་ཐོག་ནས་སློབ་སྦྱོང་སྤྲད་པ་དང། དགེ་རྒན་གཞན་དག་གཅིག་གིས་སྤྱིར་བཏང་སློབ་སྦྱོང་སྤྲད་པ་གཉིས་ལ་ཁྱད་པར་ཆེན་པོ་ཡོང་གི་རེད། དགེ་རྒན་ངོས་ནས་སློབ་ཚན་བསླབ་པ་ཙམ་མ་ཡིན་པར་ཕྲུ་གུའི་བསམ་བློའི་ནང་ལ་ཡ་རབས་སྤྱོད་བཟང་གི་བག་ཆགས་འཇགས་ཐུབ་པའི་ཐབས་ཤེས་བྱེད་རྒྱུ་ཤིན་ཏུ་གལ་ཆེན་པོ་འདུག དེའི་སྐོར་ཕྲུ་གུ་སོ་སོའི་ཕ་མ་སྤུན་མཆེད་དགའ་ཉེ་བློ་དཀར་ཚོ་ལའང་ལས་འགན་ཆེན་པོ་ཞིག་འཁྲི་གི་ཡོད།
སྐབས་རེ་ང་ཚོས་གོ་ཐོས་ལ་ང་ཚོའི་སློབ་གྲྭའི་ནང་ལ་ཡོད་པའི་བོད་པའི་དགེ་རྒན་མང་ཆེ་བ་ཡག་པོ་ཡོད་ན་ཡང། ཁ་ཤས་ཀྱིས་མིག་ལྟོས་སྡུག་སར་བལྟས་ཏེ་འཛིན་གྲྭ་ཉི་མ་གང་འཁྱོལ་འདྲ་པོ་བྱེད་མཁན་འདུག་ཅེས་བཤད་མཁན་ཡོང་གི་འདུག
ཁྱེད་རང་རྒྱ་གར་དགེ་རྒན་ཚོས་བོད་པའི་ཤེས་ཡོན་ཐོག་ལ་ཞབས་འདེགས་བསྒྲུབས་པ་དང། ཞལ་འདེབས་རྒྱ་གང་ཆེ་བརྒྱབ་ཡོད་པས་ཤིན་ཏུ་བཀའ་དྲིན་ཆེན་པོ་རེད། དེ་ནས་ང་རང་ཚོ་བོད་པའི་དགེ་རྒན་ཚོ་ནི་སོ་སོའི་བོད་ཕྲུག་ཚོའི་ཤེས་ཡོན་ཐོག་ལ་རང་མི་རང་ལས་དང། རང་དོན་རང་གཅེས་ཀྱི་ཞབས་འདེགས་བསྒྲུབ་རྒྱུའི་གོ་སྐབས་བྱུང་བ་ཧ་ཅང་ཡག་པོ་རེད། སོ་སོའི་བོད་སྐད་ཐོག་ནས་ཕྲུ་གུ་ལ་གོ་བརྡ་སྤྲོད་རྒྱུ་ཡིན་སྟབས། གང་བྱས་ནའང་ཕྲུ་གུ་ལའང་ལས་སླ་བ་ཡོང་གི་རེད། གང་ལྟར་ཡང་སྙིང་སོ་སོས་རང་མི་རང་ལས་བྱེད་རྒྱུ་འདི་ཤིན་ཏུ་གལ་ཆེན་པོ་འདུག བོད་པའི་དགེ་རྒན་གཞོན་སྐྱེས་ཚོ་སོ་སོ་རང་ཉིད་རྒྱ་གར་ནང་སྐྱེས་པའམ། ཡང་ན་རྒྱ་གར་ལ་ཡོང་དུས་བྱིས་པ་ཆུང་ཆུང་རེད། ད་ཆ་སོ་སོར་སློབ་སྦྱོང་གང་ལ་གང་འཚམ་བྱུང། དེ་ནས་དགེ་རྒན་གྱི་ལས་འགན་འཁྱེར། དེ་ཡང་བོད་པའི་ཕྲུ་གུ་ཚོར་སློབ་སྦྱོང་སྤྲོད་རྒྱུའི་དུས་ཚོད་འདི་འདྲ་ཞིག་བྱུང་བ་ནི་ཤིན་ཏུ་རྩ་བ་ཆེན་པོ་དང། རླབས་ཆེན་རེད།
སློབ་མའི་ལས་འགན།
ང་ཚོ་ཕན་ཚུན་དབར་མར་ལེ་སྟོང་ཕྲག་གིས་ཆོད་ན་ཡང་བོད་རིགས་ཡིན་པ་གཅིག་གྱུར་ཡིན།
བོད་སྤྱི་པའི་དོན་དག་ལ། ང་རང་ཚོ་ཚང་མ་ཆབ་སྲིད་ཀྱི་ཐོག་ནས་བཙན་བྱོལ་བ་ཆགས་པ་རེད། སྲིད་དོན་གྱི་གནས་ཚུལ་གྱི་འོག་ནས་བཙན་བྱོལ་བ་ཆགས་པ་རེད་མ་གཏོགས། ང་རང་ཚོའི་ལུང་པའི་ནང་ལ་མུ་གེ་དང། ནད་ཡམས་བྱུང་ནས་བཙན་བྱོལ་ལ་ཆགས་པ་མ་རེད། དེ་འདྲ་ཡིན་སྟབས། ང་རང་ཚོ་ཚང་མར་རང་བཞིན་གྱིས་བསམ་བློའི་ནང་ལ་ལས་འགན་ཞིག་སླེབས་ཡོད། ལྷག་པར་དུ་བོད་ནང་ལ་ཡོད་པའི་རྒྱ་ཆེའི་མི་མང་རྣམས་བོད་རང་དབང་ནམ་ཞིག་ལོན་ཡོང་བསམ་སྟེ་ཉིན་མཚན་མ་འཁྱོལ་བར་བསྡད་ཡོད་པས་ང་རང་ཚོ་ཚང་མས་བོད་སྤྱི་པའི་ལས་འགན་ཞིག་མཇིང་པའི་སྒང་ལ་ཡོད་པ་འདི་དུས་ནམ་ཡང་བརྗེད་རྒྱུ་ཡོད་པ་མ་རེད།
ང་རང་ཚོ་བོད་མི་ཁ་ཤས་འདི་ག་རྒྱ་གར་ལ་བསྡད། འགའ་ཤས་ནུབ་གླིང་གི་ཡུལ་ཁག་ལ་སླེབས་ནས་བསྡད། དེ་བཞིན་ང་རང་ཚོའི་མི་མང་ཆེ་བ་རྣམས་རང་དབང་གི་ལུང་པར་གནས་ནས་བསྡད་ཡོད། གང་ལྟར་ཁ་འཐོར་དགུ་འཐོར་ལྟ་བུར་ཕྱིན་ནས་དོན་སྙིང་ང་ཚོའི་བོད་ཀྱི་གནས་སྟངས་ཐབས་སྐྱོ་པོའི་ངང་ལ་བསྡད་ཡོད། ང་རང་ཚོ་སོ་སོའི་ལུང་པའི་ནང་ལ་དངོས་གནས་དྲང་གནས་གཉོམ་ཆུང་དང་ཁ་ཁུ་སིམ་པོ་བྱས་ནས་བསྡད་པ་ཞིག་ལ་ཐོབ་ཐང་མེད་པའི་ཕྱི་རྒྱལ་དབང་ཤུགས་ཀྱིས་ང་ཚོའི་ལུང་པ་བཙན་ཟོས་བྱས། སྲིད་དོན་གྱི་ཐོག་ནས་བཙན་གནོན་བྱུང་བ་ཡིན་ནའང་དངོས་ཡོད་གནས་ཚུལ་ཐོག་མི་མང་ལ་བདེ་སྐྱིད་དང། ཤེས་བྱ་ཡོན་ཏན་སོགས་གང་ཅིའི་ཐད་ནས་ཡར་རྒྱས་འགྲོ་རྒྱུ་ཞིག་ཡོད་ན་ཁྱད་གང་ཡང་མེད་རུང། དེ་འདྲ་མིན་པར་སྲིད་དོན་གྱི་རང་དབང་འཕྲོགས་པ་དང་ཆབས་ཅིག་འགྲོ་བ་མིའི་རིགས་ཀྱི་ཐོབ་ཐང་རྩ་བ་ནས་བྲལ་བའི་གནས་ཚུལ་ཐབས་སྡུག་འདི་འདྲ་ཞིག་ལ་གྱར་ཏེ་གཞི་དེའི་འོག་ནས་ང་རང་ཚོ་ཁ་འཐོར་འདི་ཆགས་པ་རེད། དེ་འདྲའི་ང་ཚོ་ཕན་ཚུན་དབར་མལ་ལེ་སྟོང་ཕྲག་གིས་ཆོད་ནས་ཁ་བཀྲམས་ཏེ་བསྡད་ཡོད་པ་ཡིན་ནའང། རྩ་དོན་ང་རང་ཚོ་ཚང་མ་བོད་རིགས་ཡིན་པ་གཅིག་གྱུར་དང། བོད་མིའི་བདེ་དོན་ལ་བསམ་བློ་གཏོང་དགོས་པའི་སྙིང་གི་ན་ཚ་དེ་གཅིག་གྱུར་ཡིན་སྟབས། ང་རང་ཚོའི་རྩ་བའི་དོན་དག་བདེ་བ་བསྒྲུབ་རྒྱུ་དང། སྡུག་བསྔལ་སེལ་རྒྱུ་དེ་ང་རང་ཚོ་ཚང་མའི་ལས་འགན་དང་པོ་དེ་རེད།
ལྷག་པར་དུ་ང་རང་ཚོ་བོད་མི་རྣམས་ནས་ལས་འགན་བསྒྲུབ་རྒྱུ་ནི་བོད་མི་རིགས་སྤྱི་པའི་དོན་དག་འདི་རེད། ད་ལྟ་བར་དུ་ལོ་མང་རིང་ལ་ང་རང་ཚོ་བོད་པའི་སློབ་གྲྭ་ཞེས་ཟུར་དུ་བཙུགས་ནས་ཤེས་ཡོན་བསླབ་རྒྱུ། བོད་ཀྱི་སྐད་ཡིག་བསླབ་རྒྱུ། ཆོས་ཀྱི་ཐོག་ནས་བསླབ་རྒྱུ། སྲིད་དོན་གྱི་སློབ་གསོ་གཏོང་རྒྱུ་སོགས་འ་འུབ་འདུས་ལ་མ་འདུས་བྱས་ཏེ་འབད་རྩོལ་བྱེད་དགོས་བྱུང་དོན་ནི་ང་ཚོ་སྲིད་དོན་གྱི་བཙན་བྱོལ་བ་ཆགས་པའི་ཉེར་ལེན་གྱིས་ང་ཚོས་ལས་ཀ་དེ་འདྲ་བྱེད་དགོས་བྱུང་བ་རེད། ང་ཚོའི་རྩ་བའི་ན་ཚ་དེ་ད་ལྟ་སངས་མེད་པ་དང། ང་ཚོའི་འདོད་དོན་སྙིང་པོ་དེ་ད་ལྟ་འགྲུབ་མེད།
ང་ཚོ་བོད་ལུང་པ་ནས་ཡོང་བའི་མི་བོད་པ་ཟེར་བ་དེ་རེད། ང་ཚོ་རྒྱ་གར་བ་མ་རེད། ང་ཚོ་རྒན་པ་ཚོའི་སྐྱེས་ས་བོད་ལུང་པ་རེད། ཁྱེད་རང་ཚོ་ལོ་༡༥ མན་ཆད་དེ་དག་ལུང་པ་གཞན་དག་ལ་སྐྱེས་པ་ཡིན་ཡང། ཁྱེད་རང་ཚོའི་ཤ་ཁྲག་གི་རྒྱུན་ཡོང་ས་དེ་བོད་ལུང་པ་ནས་ཡོང་བའི་མི་རེད། བོད་ལུང་པར་སྐྱེས་པའི་མི་ཚོ་ཡིན་ནའང་རེད། ཤ་ཁྲག་གི་རྒྱུན་བོད་ནས་ཡོང་མཁན་ཚོ་ཡིན་ནའང་རེད། གང་ལྟར་ཡང་སྙིང་ང་རང་ཚོ་ཚང་མ་བོད་པ་ཡིན་སྟབས། དེང་སང་ང་རང་ཚོ་བོད་པའི་ཁ་སྟབས་དེ་གང་འདྲ་བྱས་ཏེ་བསྡད་འདུག་གམ། ང་ཚོའི་མི་ས་ཡ་དྲུག་ཙམ་ཡོད་པ་དེ་རྣམས་མི་རིགས་གཞན་ཞིག་གིས་ཐུབ་ཚོད་དང། གཉའ་གནོན་འོག་ལ་ཚུད་ནས་བསྡད་ཡོད།
ང་ཚོར་དངོས་གནས་དྲང་གནས་བདེ་སྐྱིད་ཡག་པོ་ཞིག་དང། ང་ཚོར་ཁེ་ཕན་ཡག་པོ་ཞིག ང་ཚོར་རོགས་རམ་ཡག་པོ་ཞིག མགོན་སྐྱབས་དཔུང་གཉེན་ཡག་པོ་ཞིག་བྱུང་ཡོད་ན་རྒྱ་མིའི་འོག་ཚུད་པར་ཧ་ལས་རྒྱུ་མི་འདུག་སྟེ། དངོས་ཡོད་གནས་ཚུལ་ལ་བོད་རྒྱ་མིའི་འོག་ཏུ་ཚུད་པ་དེ། ང་ཚོ་བོད་རིགས་རྣམས་རྒྱ་མིའི་བྲན་གཡོག་དང། རྒྱ་མིའི་ཚེ་གཡོག རྒྱ་མིའི་ཞབས་འདེགས་ཞུ་མཁན་ཞིག་ཏུ་གྱུར་པ་དང། ང་ཚོ་བོད་ཀྱི་ཐོན་སྐྱེད་རྣམས་རྒྱ་མིའི་ཁེ་ཕན་སྒྲུབ་བྱེད་ཆགས། ང་ཚོ་བོད་མི་རིགས་ཀྱི་སྲོག་དེ་རྒྱ་མིས་ལག་རྩེད་བྱེད་ཡུལ་ཆགས་ནས་བསྡད་ཡོད། གནས་ཚུལ་དེ་དག་བོད་ནང་ཡོད་པའི་རྒྱ་ཆེའི་མི་མང་གིས་ནད་མ་ཐེག་པར་འུ་ཐུག་ནས་རྒྱ་མི་ལ་ཁ་གཏད་གཅོག་གི་ཡོད་པ་ཡིན་སྟབས། ང་རང་ཚོ་འདིར་གཞན་གྱི་ལུང་པར་སླེབས་པའི་བོད་མི་རྣམས་སྐྱིད་ཉལ་བྱས་ཏེ་སྡོད་ཤེས་ཀྱི་མ་རེད་པ། རེད་དང། ང་རང་ཚོ་བདེ་བ་སྡུག་བསྔལ་དེ་འདྲ་ཞིག་ལ་ཐུག་པའི་མི་རིགས་ཤིག་ཆགས་ཏེ་བསྡད་ཡོད་པ་ཡིན་སྟབས། བོད་སྤྱི་པའི་དོན་དག་དེ་གང་འདྲ་བྱས་ནས་སྒྲུབ་དགོས་ཀྱི་འདུག བསམ་བློ་གཏོང་རྒྱུ་དེ་ང་ཚོའི་ལས་འགན་རེད།
ང་ཚོ་བོད་སྤྱི་པའི་ལས་ཀ་བྱེད་པ་ལ་རྒྱུ་དངོས་པོའི་ཐོག་ནས་ཕོགས་ཆེན་པོ་སྤྲོད་རྒྱུ་མེད། མིང་གོ་ས་འཐོབ་རྒྱུ་ཡང་མེད། དཀའ་ངལ་མང་པོའི་ཐོག་ནས་ལས་ཀ་བྱེད་དགོས་པ་མ་གཏོགས། ལས་སླ་པོ་དང་གྲ་འགྲིག་པོ་བྱས་ཏེ་བསྒྲུབ་མི་ཐུབ། དེར་བརྟེན། ཁྱེད་རང་ཚོས་སེམས་ཤུགས་འཁྱེར་ཏེ་ལས་ཀ་བྱེད་ཐུབ་པ་ཞིག་ངེས་པར་དུ་བྱེད་དགོས་ཀྱི་འདུག སོ་སོའི་ཤེས་ཡོན་དང་ནུས་པ་ལ་གཞིགས་པས་ལས་རིགས་འདྲ་མིན་ཐོག་ནུས་པ་དེ་བེད་སྤྱོད་དགོས།
ང་ཚོའི་སློབ་སྦྱོང་གི་དགོས་པ་དང་དམིགས་ཡུལ།
མི་ཚེ་དོན་ལྡན་ཡོང་བ་དང། མི་ཚེའི་དགོས་དོན་ཚང་བ་ཞིག་ཡོང་བ་ལ་མིའི་རྣམ་དཔྱོད་ཆ་ཚང་བེད་སྤྱོད་ཐུབ་པའི་ལྡེ་མིག་ལྟ་བུ་ཤེས་ཡོན་ཡིན་པས་ཤེས་ཡོན་སློབ་སྦྱོང་བྱ་རྒྱུ་འདི་ཤིན་ཏུ་དགོས་མཁོ་ཆེན་པོ་དང། ཕྲུ་གུ་ཆུང་དུས་གུང་སེང་མང་ཙམ་བྱུང་ན་བསམ་པ་ཡོང་གི་ཡོད་ཀྱང། སློབ་སྦྱོང་བྱ་རྒྱུ་ཤིན་ཏུ་གལ་ཆེན་ཡིན་པ་ཤེས་པའི་ཐོག་ནས་ཁྱེད་ཚོས་བརྩོན་འགྲུས་ཡག་པོ་བྱེད་དགོས། ཡིག་ཚད་གཏོང་ཁར་ཧུར་བརྩོན་བྱས། ཡིག་ཚད་ཚར་བ་དང་ལྷོད་ཡངས་བྱས་ན་གཏན་ནས་མི་འགྲིགས། སློབ་སྦྱོང་བྱེད་པ་འདི་མི་ཚེ་བཟང་པོ་དང། སྐྱིད་པོ་བསྐྱལ་རྒྱུའི་ཆེད་དུ་རེད་མ་གཏོགས། ཡིག་ཚད་གཏོང་རྒྱུའི་དོན་དག་མ་རེད། སོ་སོའི་རྣམ་དཔྱོད་ཀྱི་ནུས་པ་ཆ་ཚང་བེད་སྤྱོད་ཡག་པོ་གཏོང་ཐུབ་པའི་དོན་ལ་སློབ་སྦྱོང་སྤྲོད་ཀྱི་ཡོད་པས་སློབ་ཚན་ཁག་གི་ལྡེ་མིག་ལྟ་བུ་ཡིན། ལྡེ་མིག་དེ་དག་གིས་ཤེས་བྱའི་དཀྱིལ་འཁོར་རྒྱ་ཆེན་པོའི་སྒོ་ཕྱེ་ནས་དེ་རྣམས་ཕྲ་ལྷམ་མེར་མཐོང་ཐུབ་པ་བྱེད་དགོས། སློབ་དེབ་ནང་གི་ཚིག་ངག་ཟིན་བྱས་པ་ཙམ་ལས་དོན་དག་མ་ཤེས་ན་སྙིང་པོ་གང་ཡང་མེད། སློབ་སྦྱོང་ནི་སྤྱི་སྒེར་གང་ཅིར་གལ་ཆེན་ཡིན་པ་ཤེས་པ་བྱས་ཏེ། དེར་དཀའ་ལས་ཁག་སྣང་མིན་པར། སེམས་ཤུགས་བསྐྱེད་དེ་སློབ་སྦྱོང་ཡག་པོ་བྱེད་དགོས།
ང་ཚོས་སློབ་སྦྱོང་བྱས་པའི་དགོས་དོན་དེ་མི་ཚེ་སྐྱེལ་ཐབས་ལ་ཕན་པ་ཞིག་དགོས་པ་རེད། སློབ་སྦྱོང་བྱས་པའི་ལག་རྗེས་སུ་རང་གི་མི་ཚེ་དེ་ཡག་པོ་ཞིག་སྐྱེལ་ཐུབ་པ་དང། ལྷག་པར་སློབ་སྦྱོང་བྱས་པའི་དགོས་དོན་མི་ལ་བརྡབ་གསིག་མི་གཏོང་མཁན་དང། ཐུབ་ཚོད་མི་ཤོད་མཁན། མིའི་སྤྱི་ཚོགས་ནང་རྙོག་དྲ་སྣོན་མ་མི་བཟོ་མཁན་ཞིག་དགོས་ཀྱི་རེད། དེ་ཤིན་ཏུ་གལ་ཆེན་པོ་རེད།
སློབ་སྦྱོང་བྱས་ཏེ་སློབ་གྲྭ་ཐོན་པའི་མཐར་སོ་སོའི་རང་བདེ་བསྒྲུབ་རྒྱུའི་དོན་ལ་མི་གཞན་དག་བེད་སྤྱོད་བྱས་ཏེ། མིའི་སྤྱི་ཚོགས་ནང་རྙོག་དྲ་བཟོ་མཁན་ལྟ་བུ་ཞིག་བྱུང་བ་ཡིན་ན། དེ་འདྲའི་ཤེས་ཡོན་ཡོད་པ་ལས་མེད་ན་དགའ་གི་རེད། ང་ཚོས་ཤེས་ཡོན་སློབ་སྦྱོང་བྱེད་པའི་རྩ་བའི་དམ་བཅའ་གང་ཡིན་ཞེ་ན། མིའི་མི་ཚེ་ཡག་པོ་ཞིག་སྐྱེལ་ཐུབ་རྒྱུའི་ཆེད་དུ་རེད།
ང་ཚོས་ཁང་པ་རྒྱག་པའི་དགོས་དོན་སྡོད་དུས་སྐྱིད་པོ་བྱས་ཏེ་སྡོད་རྒྱུ་ཞིག་མ་བྱུང་ན་ཕྱི་ལོགས་རྫིག་པོ་དང། འགྲོ་སོང་མང་པོ་བཏང་བར་ཧ་ལས་རྒྱུ་གང་ཡང་མེད། དཔེ་དེ་བཞིན་དུ་སློབ་སྦྱོང་སྤྲད་པའི་དགོས་དོན་དེ་མིའི་མི་ཚེ་བཟང་པོ་སྐྱེལ་བའི་ཐབས་སུ་མ་ཕྱིན་པར་མིའི་སྤྱི་ཚོགས་ནང་གནོད་པ་སྐྱེལ་བའི་གཞིར་ཕྱིན་ན་རྩ་བ་ནས་ཡག་པོ་མ་རེད། སོ་སོས་སློབ་སྦྱོང་བྱས་པའི་ཤེས་ཡོན་དེ་མིའི་སྤྱི་ཚོགས་ནང་བེད་སྤྱོད་ཡག་ཤོས་བྱེད་ཐུབ་པའི་བསམ་བློ་གཏོང་དགོས།
འདས་པའི་ལོ་སུམ་ཅུ་སོ་གྲངས་ནང་ང་ཚོའི་སློབ་གྲྭའི་ནང་ནས་སློབ་སྦྱོང་གང་ལ་གང་འཚམ་ཐོན་བསྡད་མཁན་རིགས་ཤིག་ཡོང་གི་ཡོད། ཁོང་ཚོས་བོད་ཀྱི་ཆོས་དང་རིག་གཞུང་གལ་ཆེན་པོ་ཡིན་པ་ཤེས་ཀྱི་ཡོད། ཚང་མའི་སྣང་བ་ལ་འཇགས་བསྡད་ཡོད་པ་རེད། འོན་ཀྱང་འགག་ལ་ཐུག་པའི་སྐབས་ལ་སོ་སོ་སྒེར་གྱི་དཔལ་འབྱོར་དང་འབྲེལ་བའི་གོ་སྐབས་བྱུང་ཡིན་ན་དེ་དང་ལེན་བྱེད་པ་མ་གཏོགས། བོད་སྤྱི་པའི་དོན་དག་དང་ཡང་སྒོས་ང་རང་ཚོའི་མི་རབས་ནས་མི་རབས་གཙོ་སྐྱོང་བྱེད་རྒྱུའི་ལས་རིགས་དེ་འདྲའི་ནང་ལ་ཁྱོན་ནས་དོ་སྣང་མེད་པ་དེ་འདྲ་ཡོང་གི་འདུག བོད་ཀྱི་ཆོས་དང་རིག་གཞུང་འདི་དག་འཛམ་བུ་གླིང་འདིའི་ཁྱད་ནོར་བྱེ་བྲག་པ་གཅིག་ཡིན་བསམ་པ་མ་དྲན་ཀྱང། སོ་སོའི་མི་རིགས་ཤིག་གི་དོན་དག་ཡིན་བསམ་པ་དྲན་དགོས་ཀྱང། ཤེས་ཡོན་གང་ལ་གང་འཚམ་ཡོད་པ་འགའ་ཞིག་སོ་སོའི་ཁྱིམ་ཚང་གི་གནད་དོན་དང་འབྲེལ་བའི་གོ་སྐབས་གང་དུ་བྱུང་རུང་དེར་འགྲོ་རྒྱུ་གཙོ་བོ་བྱས། སྤྱི་པའི་དོན་དག་ལ་དེ་ཙམ་གྱིས་སེམས་ཁུར་མེད་མཁན་དེ་འདྲ་ཡོང་གི་འདུག སྤྱིར་ན་མི་སོ་སོ་སྒེར་གྱི་ཐོབ་ཐང་རེད་ལ། རང་དབང་ཡིན་པས་སོ་སོས་ག་རེ་བྱས་ཀྱང་དེ་ཆོག་གི་མ་རེད་ཟེར་ཐབས་མེད་ནའང། བློ་ཕམ་པའི་གནས་ཚུལ་ཞིག་རེད།
ཕྱིན་ཆད་བོད་ཕྲུག་རྣམས་ཇི་ལྟ་བུ་ཞིག་དགོས་ཤེ་ན། ངལ་རྩོལ་ལ་བརྟེན་པའི་ཤེས་ཡོན་ཅན་ཞིག་ཡོང་བ་དགོས། རྒྱ་མིས་ངལ་རྩོལ་དང་ངལ་རྩོལ་ཞེས་བརྗོད་དྲགས་པའི་དབང་གིས་ངལ་རྩོལ་ཞེས་པའི་ཚིག་འདི་གོ་དུས་རྣ་བར་ན་ཐིང་ཐིང་ཡོང་གི་འདུག་ཀྱང༌། ངལ་རྩོལ་ལ་མ་བརྟེན་ན་ཡར་རྒྱས་འབྱུང་མི་ཐུབ་ལ། སྤྱི་སྒེར་གྱི་ཁེ་ཕན་ཅི་འདྲ་ཞིག་ཡིན་ཀྱང་ངལ་རྩོལ་པ་དང༌། མཁས་པ་ཐམས་ཅད་སློབ་ཕྲུག་འདི་དག་གི་ཁྲོད་ནས་ཡོང་དགོས་པར་བརྟེན་སློབ་ཕྲུག་རྣམས་ངལ་རྩོལ་ལ་བརྟེན་པའི་ཤེས་ཡོན་ཅན་ཞིག་འབྱུང་ཐབས་བྱ་དགོས།
དེ་བཞིན་དུ་ང་རང་ཚོ་སློབ་སྦྱོང་བྱེད་པའི་སྐབས་སུ་གཞན་གྱི་རོགས་རམ་ལ་བརྟེན་ནས་སློབ་སྦྱོང་བྱེད་རྒྱུའི་གོ་སྐབས་བྱུང་བ་རེད། གོ་སྐབས་དེ་མི་གཞན་དག་གི་ཕན་སེམས་བཟང་པོའི་ཐོག་ནས་བྱུང་བ་ངོས་མ་ཟིན་པར། གཞན་དག་གི་བརྩེ་བའི་རིན་ཐང་བརླག་སྟེ་སོ་སོ་སྒེར་གཅིག་པུའི་བསམ་བློ་བཏང་བསྡད་ན་གང་འདྲ་ཞིག་འདུག་གམ། དེ་འདྲ་ཡིན་སྟབས་ངེས་པར་དུ་ཁྱེད་རང་ཚོས་སྤྱི་སེམས་དང། གཞན་ཕན་གྱི་བསམ་བློ་གཏོང་རྒྱུ་ཤིན་ཏུ་གལ་ཆེན་པོ་ཡིན། གཞན་ཡང་དེང་སང་སློབ་སྦྱོང་ཐོན་ཡོང་མཁན་གྱི་ཕྲུ་གུའི་ནང་ནས་སློབ་སྦྱོང་རྩེར་སོན་ཡོད་པ། ཡིག་ཚད་ཨང་དང་པོ་ཐོན་མཁན་དེ་ཚོའི་གྲས་སོ་སོ་སྒེར་གྱི་མགོ་ཐོན་ཐུབ་ཀྱི་ཡོད་སྟབས། སྒེར་གྱི་ལས་ཀ་བཙལ་ཏེ་ཕྱིན། སློབ་སྦྱོང་ཕྲན་བུའི་ཞན་པ། ཕྱི་ནས་ལས་ཀ་འཐོབ་རྒྱུའི་གོ་སྐབས་ཉུང་བ་དེ་ཚོའི་གྲས་གཞི་ནས་ང་རང་ཚོ་བཙན་བྱོལ་གཞུང་གི་ཁོངས་སུ་ལས་ཀ་བྱེད་པར་ཡོང་མཁན་འདྲ་པོ་དེ་འདྲ་ཡོང་གི་འདུག དེ་ཚོའི་གྲས་ཐབས་སྐྱོ་པོ་རེད། སློབ་སྦྱོང་ལེགས་པ་ཚོས་སྤྱི་སྒེར་གཉིས་ཀའི་དོན་དག་བོད་སྤྱི་པའི་ལས་འགན་འཁྱེར་དགོས་པ་དེ་དངོས་གནས་བྱས་ན་བབ་འོས་རེད། སློབ་སྦྱོང་དྲག་པ་ཚོས་ལས་ཀ་གཞན་དག་ལ་ཕྱིན། སློབ་སྦྱོང་སྐྱོ་བ་ཚོ་གཞན་དག་ལ་འགྲོ་ས་མེད་སྟབས་བཙན་བྱོལ་གཞུང་གི་ནང་དུ་ལས་ཀ་འཚོལ་བར་ཡོང་བ་འདི་དགའ་དྲགས་པ་མིན་པའི་རྟགས་བསྟན་པ་རེད། བྱེད་སྟངས་དེ་ཚོ་ཧ་ཅང་ཐབས་སྐྱོ་པོ་རེད།
ཁྱེད་རང་ཚོ་སྔོན་ལ་རྒྱ་གར་ནང་འཚར་ལོངས་དང། སློབ་སྦྱོང་གང་ལ་གང་འཚམ་བྱས། དེ་ནས་མུ་མཐུད་དེ་དམིགས་བསལ་གྱི་སློབ་སྦྱོང་ཁྱད་དུ་འཕགས་པ་ཞིག་ཡོང་བའི་དོན་དུ་རོགས་རམ་བྱེད་མཁན་ནས་རོགས་བྱས་ཏེ་རྒྱ་གར་ནས་ཕྱི་རྒྱལ་ལ་སློབ་སྦྱོང་ཆེད་ཕྱིན། སློབ་སྦྱོང་བྱས་རྗེས་ཕྱིར་འབྱོར་ཏེ་འདིར་ལས་ཀ་བྱས་སྡོད་རྒྱུ་ཡིན་སྟབས། ཐུགས་རྗེ་ཆེ་ཟེར་བ་དང་རྗེས་སུ་ཡི་རང་ཡོད།
ཁྱེད་ཚོར་དམིགས་བསལ་གྱི་དཀའ་ངལ་ཆེན་པོ་བྱུང་བ་ཡིན་ན་གནས་ཚུལ་ཐ་དད་རེད། དེ་མིན་ཕྲན་བུ་ཕྲན་བུའི་དཀའ་ངལ་བྱུང་བ་ཡིན་ན་ཁྱད་དུ་བསད་དགོས་པ་དང། ཁྱད་བསད་བྱ་འོས་པའི་ལས་འགན་ཞིག་སྒྲུབ་དགོས་པ་རེད། གཞན་ཕར་བཞག ང་ཚོ་དྷ་ས་བཙན་བྱོལ་གཞུང་གི་ནང་ལས་ཀ་བྱེད་མཁན་ཡིན་ནའང་རུང། སློབ་གྲྭ་ཁག་ནང་ལས་ཀ་བྱེད་མཁན་ཡིན་ཡང་རུང། མཐུན་རྐྱེན་སྐྱོ་པོ་ཞིག་གི་འོག་ལ་སྡོད་དགོས་ཀྱི་ཡོད་པ་རེད། ཨ་རིར་ཕྱིན་ན་དངུལ་འབེལ་པོ་ཞིག་མ་གཏོགས་དེ་མིན་དམིགས་བསལ་ནི་གང་ཡང་མེད། དེ་ལས་རྒྱ་གར་ནང་བསྡད་དེ་བོད་པའི་སློབ་གྲྭའི་ནང་ལ་ལས་ཀ་བྱས། ཡང་ན་ང་ཚོའི་བཙན་བྱོལ་གཞུང་གི་སྒྲིག་འཛུགས་ནང་ལ་ལས་ཀ་བྱས། སྐབས་རེ་ཕྱི་རྒྱལ་ལ་འགྲོ་དུས་ཁོ་རྒྱ་གར་ནང་བོད་མི་བཙན་བྱོལ་བའི་སློབ་གྲྭའི་ནང་འགན་འཁུར་ལས་ཀ་བྱེད་མཁན་རེད། དེ་བཞིན་བཙན་བྱོལ་གཞུང་གི་ནང་ལས་དོན་བྱེད་མཁན་རེད་ཅེས་བརྗོད་ན། ཨམ་ཕྲག་ནང་པད་ཤག་ཉུང་བ་ཡོད་རུང་མཐོང་ཆེ་བ་ཡོང་གི་རེད། ཕྱི་རྒྱལ་དུ་དཀར་ཡོལ་འཁྲུ་མཁན་གླ་པ་བྱས་བསྡད་པ་ལས། འདིར་སློབ་གྲྭ་ཞིག་གི་ནང་ལས་ཀ་བྱས་བསྡད་ན་དེ་གཟི་བརྗིད་ཆེ་བ་ལས། སྐྱོ་བ་མེད།
ཡིན་ན་ཡང། ཆོས་ཀྱི་ནང་དུ་ཚེ་བློས་བཏང། གཏམ་བློས་བཏང་ཟེར་བ་ཞིག་ཡོད། དེ་ནང་བཞིན་དངུལ་བྱུང་ན་གཏམ་ག་རེ་བྱེད་ཀྱང་བྱེད་ཟེར་ནས་གད་ཕྱིས་བྱས་ན་ཨེ་དྲག རོ་དབོར་ན་ཨེ་དྲག དཀར་ཡོལ་འཁྲུས་ན་ཨེ་དྲག དངུལ་བྱུང་ན་འགྲིག་གི་འདུག་ཟེར་ན་གནས་ཚུལ་ཐ་དད་རེད། དེ་འདྲ་བྱས་ན་སྙིང་པོ་ཅི་ཡང་མེད།
རྟ་ཕོ་ལ་རྒྱུག་རྒྱུ་ཡོད་ན། བྱང་ཐང་སྟོང་པ་རེད་ཟེར་བ་བཞིན། ང་ཚོ་བོད་པས་ཡག་པོ་བྱེད་ཐུབ་ན་ཕྱིའི་མཐུན་རྐྱེན་དང་གོ་སྐབས་ཧ་ཅང་ཡག་པོ་ཡོད། རྒྱལ་བ་རིན་པོ་ཆེ་མིང་ཆེན་པོ་ཞིག་བཏགས་ཡོད་པ་མ་གཏོགས། ང་མི་གཅིག་ལག་གཅིག་གིས་བྱེད་ཐབས་གང་ཡང་མེད། ང་ཚོར་བྱ་སྤུ་གནོན་གྱི་སྒྲིག་འཛུགས་རིམ་པ་ཡོད་པ་ཚང་མས་གོ་སྐབས་ཡོད་པ་དེ་ཟིན་ནས་ལས་ཀ་བྱེད་ཐུབ་པའི་འབད་རྩོལ་བྱེད་དགོས། ངས་མིང་ཞིག་འཁྱེར། འོག་ནས་ལས་ཀ་བྱེད་མཁན་ཚང་མས་སྲ་ཐག་ཐག་བྱས་ཏེ་ང་ཚོས་གོ་སྐབས་མ་ཤོར་བ་ཟིན་ཐུབ་པའི་བསམ་བློ་གཏོང་དགོས་ཀྱི་འདུག ཁྱེད་རང་ཚོ་དུང་ཕྲུག་འོ་མས་གསོས་པ་དགྲ་ཆུ་སྲིན་གྱི་ཆེད་དུ་རེད། སྐབས་མཚམས་སུ་ཕྱིར་བཤིག་བརྒྱབ་སྟེ་གོ་སྐབས་བཟང་པོ་ཆུད་ཟོས་སུ་ཕྱིན་ན་ཕངས་པོ་རེད། ཤེས་སོང་ངམ།
སློབ་སྦྱོང་བྱེད་སྟངས།
སྤྱིར་བཏང་འཛམ་གླིང་ནང་གཞོན་སྐྱེས་ཚང་མས་སློབ་སྦྱོང་བྱེད་པ་དང། བོད་ཕྲུག་གིས་སློབ་སྦྱོང་བྱེད་པའི་གནད་དོན་མི་འདྲ། བོད་ཕྲུག་ཚོ་ནི་བོད་མི་རིགས་ཆགས་འཇིག་ཅི་འགྱུར་གྱི་དུས་ཚོད་ལ་སླེབས་པའི་མི་རིགས་ཤིག་ཆགས་བསྡད་ཡོད། དེ་ལ་གཞིགས་པའི་འགན་ཆེན་པོ་ཞིག་ཡོད་བསམ་པའི་ཐོབ་ནས་སློབ་སྦྱོང་ལ་ཧུར་བརྩོན་བྱེད་དགོས་པ་ཧ་ཅང་གལ་ཆེན་པོ་ཡིན།
ང་རང་ཚོ་བོད་པ་ལ་ཆ་བཞག་ན་སོ་སོའི་ལུང་པ་བྲལ། མིའི་ལུང་པར་གྱར་ཏེ་བོད་མི་རིགས་ཆགས་འཇིག་མཚམས་ལ་སླེབས་དགོས་པའི་གནས་ཚུལ་འདི་ང་རང་ཚོས་དེ་སྔ་དེང་དུས་ཀྱི་ཤེས་ཡོན་ལ་དོ་སྣང་མ་བྱས། འཛམ་བུ་གླིང་ཕྱི་ལོགས་ལ་འབྲེལ་བ་མ་བྱས་པར། སོ་སོའི་ལུང་པའི་ནང་ལ་མགོ་བཏུམས་ཏེ་བསྡད་པ་དེས་རྐྱེན་པས་ད་ལྟའི་མི་ཐོག་འདིར་དངོས་གནས་རང་འ་ཆད་འུ་ཐུག་འདི་འདྲ་ཞིག་བྱུང་བ་རེད། དེས་ན་དེང་དུས་ཀྱི་ཤེས་ཡོན་ཆ་ཚང་ཤེས་པ་ཞིག་དང། དེང་དུས་འཛམ་གླིང་འདིའི་སྒང་གི་མི་གྲལ་དུ་ཚུད་ཐུབ་པ་ངེས་པར་བྱེད་དགོས་ཀྱི་འདུག དེ་དང་ཆབས་ཅིག་སོ་སོ་རང་ཉིད་ཀྱི་ཆོས་དང་རིག་གཞུང་བཟང་པོ་ཡོད་པ་འདི་ལ་དོ་སྣང་དང་སློབ་སྦྱོང་ངེས་པར་བྱེད་དགོས།
ང་རང་ཚོ་བོད་པ་རང་གི་ཉམས་མྱོང་ཐོག་ནས་བཤད་པ་ཡིན་ནའང། སོ་སོའི་ལུང་པ་བྲལ་དགོས་རྒྱུ་དང། ལས་རིགས་མང་པོ་ཞིག་གི་ནང་ལ་ང་ཚོ་རྗེས་ལུས་ཐེབས་པའི་གནས་ཚུལ་འདི་དག་ཤེས་ཡོན་མ་འདང་བར་འཐུས་ཤོར་ཕྱིན་པའི་རྟགས་གསལ་པོ་རེད། ད་ལྟ་ང་ཚོས་རང་དབང་རྩོད་ལེན་བྱེད་རྒྱུའི་ནུས་ཤུགས་ངོ་མ་དེ་ཤེས་ཡོན་སློབ་སྦྱོང་གི་ཐོག་ནས་ནུས་པ་འདོན་དགོས། སློབ་སྦྱོང་གི་ཐོག་ནས་ཤེས་ཚད་མ་འདང་ན། རང་དབང་གི་གོ་སྐབས་བྱུང་ནའང། དེ་ལ་ལོངས་སྤྱོད་ཐུབ་ཀྱི་མ་རེད།
སློབ་སྦྱོང་གིས་མིའི་རང་བཞིན་རྣམ་དཔྱོད་ཀྱི་སྒོ་མོ་ཕྱེ་བའི་ལྡེ་མིག་ལྟ་བུ་སྦྱིན་གྱི་ཡོད་སྟབས། ལྡེ་མིག་དེ་ལ་བརྟེན་ནས་ཆོས་དང་འཇིག་རྟེན་གྱི་བྱ་གཞག་གང་དང་གང་གི་དཀའ་གནད་ཀྱི་སྒོ་ལྕགས་དབྱེ་དགོས་པས་ཉིན་རེའི་དུས་ཚོད་ཆུད་ཟོས་སུ་མ་བཏང་བར་ཚང་མས་ཧུར་བསྐྱེད་བྱེད་དགོས། གལ་ཏེ་ཉིན་གཅིག་གཉིས་སམ་ཟླ་བ་གཅིག་ཆུད་ཟོས་སོང་ན་དུས་ཚོད་ལ་ཁ་གསབ་བྱེད་ཐབས་མེད་པས་ཚང་མས་ཤེས་ཡོན་སྦྱོང་བརྡར་ཐོག་ཧུར་བསྐྱེད་གནང་རོགས།
སློབ་སྦྱོང་བྱེད་སའི་གོ་སྐབས་ཐོབ་པའི་སྐབས་ལ་སློབ་སྦྱོང་ཐོག་ལ་ཤུགས་རྒྱག་དགོས་པ་མ་གཏོགས། གྲོང་ཁྱེར་ཆེན་པོའི་ནང་ལ་མགོ་གཡེང་སྟེ་བསྡད་ན་དོན་དག་ཡོད་པ་མ་རེད། གྲོང་ཁྱེར་ཆེན་པོའི་ནང་སློབ་གྲྭར་སྡོད་རྒྱུ་དེ་སློབ་སྦྱོང་གི་དོན་ལ་བསྡད་པ་ལས་དང་དོད་སློབ་སའི་བཟོ་འདྲ་པོ་དང། མགོ་གཡེངས་གུང་སེང་གཏོང་བའི་བཟོ་འདྲ་པོ་མ་རེད། དེར་བརྟེན། སློབ་སྦྱོང་བྱེད་པའི་རིང་ཧུར་ཐག་བྱེད་དགོས།
ང་ཚོས་གཟི་བརྗིད་སྟོན་ས་དང། ནམ་འཕང་གཅོད་ས་དེ་ལོ་རེ་ལོ་རེའི་སློབ་སྦྱོང་འཛིན་གྲྭའི་ནང་མཇུག་ཏུ་མ་ལུས་པར་གྲལ་མགོར་སླེབས་ཐུབ་པའི་ཤུགས་རྒྱག་དགོས་པ་ལས། དང་དོད་དང་སྣང་བ་སྐྱིད་པོ་བྱེད་པའི་འོས་བབ་གང་ཡང་མེད། ང་ཚོ་བཙན་བྱོལ་བ་རེད། སྐྱོ་པོ་རེད། གྲོང་ཁྱེར་ཆེན་པོའི་ནང་འཁྱམས་སྡོད་བྱས་ན་གྲོགས་པོ་ངན་པའི་བསླུ་བའི་ཉེན་ཁ་ཡོད་པས་གཟབ་དགོས།
ད་ལྟ་སྐབས་སུ་བབ་པ་སློབ་སྦྱོང་ཡག་པོ་བྱེད་དགོས། སློབ་སྦྱོང་བྱ་རྒྱུ་ཟེར་བ་དེ་དཔེ་ཆའི་ནང་ཐོས་བསམ་སྒོམ་གསུམ་གྱི་ཤེས་རབ་ཅེས་གསུངས་ཡོད། ཐོས་བྱུང་གི་ཤེས་རབ་ཅེས་པ་ནི་དགེ་རྒན་གྱིས་བསླབ་པ་དང་སློབ་དེབ་ལས་སྦྱངས་པ་དེ་དག་མ་བརྗེད་པར་ཡིད་ལ་ངེས་པ་དེར་ཐོས་བྱུང་གི་ཤེས་རབ་ཟེར་ཞིང། དེ་ལ་ནུས་པ་དེ་ཙམ་མེད། འོ་ན་ནུས་པ་ཡོད་པ་གང་ཡིན་ཞེ་ན། བསམ་བྱུང་གི་ཤེས་རབ་ཅེས་པ་དེ་ཡིན། བསམ་བྱུང་གི་ཤེས་རབ་ནི་དགེ་རྒན་གྱིས་འགྲེལ་བཤད་བརྒྱབ་པ་དང། སློབ་དེབ་ནང་ཡོད་པ་དེ་དག་ལ་སོ་སོས་བསམ་བློ་མང་པོ་བཏང་སྟེ་སེམས་ནང་ངེས་པ་རྙེད་པ་དེ་བསམ་བྱུང་གི་ཤེས་རབ་ཡིན། ཐོས་བྱུང་གི་ཤེས་རབ་ནི་ཡིད་ཆེས་ཙམ་དང༌། བསམ་བྱུང་གི་ཤེས་རབ་ནི་ཚད་མའི་ངོ་བོར་ཕལ་ཆེར་འགྲོ་གི་ཡོད། ངེས་པ་རྙེད་པ་ཞིག་ཡོང་བར་རྒྱུ་མཚན་ལ་བསམ་བློ་གཏོང་དགོས། རྒྱུ་མཚན་ལ་བསམ་བློ་བཏང༌། ར་འཕྲོད། ཡིད་ཆེས་ཀྱིས་སེམས་ལ་ངེས་པ་རྙེད་པ་དེ་བསམ་བྱུང་གི་ཤེས་རབ་ཡིན། ང་ཚོའི་སློབ་གྲྭ་བ་ཚོས་སོ་སོས་དཔྱད་པ་བྱས་ནས་བསམ་བློ་གཏོང་རྒྱུ་ཧ་ཅང་གི་གལ་ཆེན་པོ་ཡིན།
དགེ་རྒན་གྱིས་བསླབ་པ་དང་སློབ་དེབ་ནང་ཡོད་པ་དེ་དག་སྐད་འཁོར་བཏང་བ་ལྟ་བུ་བྱས་ནས་ལན་འཁྱོལ་ཙམ་བྱས་ན་མི་འགྲིག དོན་དག་ལ་སོ་སོས་བསམ་བློ་བཏང་དཔྱད་པ་བྱས་ནས་ངེས་པ་རྙེད་པ་ཞིག་དགོས་པ་ཡིན། སྒོམ་བྱུང་གི་ཤེས་རབ་ཅེས་བརྗོད་དུས་ཚད་མཐོ་པོའི་སྒང་ལ་འགྲོ་གི་ཡོད། གང་ལྟར་ངོས་ཀྱིས་ཁྱེད་རང་ཚོར་བརྗོད་འདོད་པ་ནི་ཐོས་བྱུང་གི་ཤེས་རབ་ཡིན། དེ་རིམ་པ་དང་པོ་རེད། ཁྱེད་རང་ཚོ་མང་པོ་ཞིག་ཐོས་བྱུང་གི་ཤེས་རབ་ཙམ་ལ་སྡོད་ཀྱི་མེད་དམ་བསམ་གྱི་འདུག རྒྱུགས་སྤྲོད་བྱེད་སྐབས་སློབ་དེབ་ནང་ལ་ཡོད་པ་དེ་དག་དང༌། དགེ་རྒན་གྱིས་བསླབ་པའི་ཚིག་དེ་དག་མ་བརྗེད་པར་སྐྱོར་ཐུབ་ཙམ་བྱེད་པ། ཕར་ཕྱོགས་རྒྱ་མི་གུང་ཁྲན་ལ་བྱེད་སྟངས་དེ་ལྟ་བུ་ཞིག་ཡོད། སྒང་ནས་གསུང་བཤད་ཅིག་གནང་བ་དེ་ཚོ་བཀྲམ་ཡོང་སྐབས་དེ་ནས་བཤུས་ཏེ་སྐྱོར་གྱི་ཡོད། སེམས་ནང་ཕལ་ཆེར་འདི་འདྲ་མ་རེད་དྲན་གྱི་ཡོད་སྲིད། དོན་དག་ལ་ཐོས་བྱུང་གི་ཤེས་རབ་ལས་བསམ་བྱུང་གི་ཤེས་རབ་ཡོང་རྒྱུ་མེད།
ང་ཚོའི་སློབ་སྦྱོང་ནི་བདེན་པ་དང༌། རྒྱུ་མཚན་ལྡན་པའི་སློབ་སྦྱོང་བྱེད་ཀྱི་ཡོད་པས་བསམ་བློ་བཏང་ན་ངེས་པ་རྙེད་རྒྱུ་ཡོད་པ་ཞིག་ཡིན། བསམ་བློ་བཏང་སྟེ་ངེས་པ་རྙེད་རྒྱུ་ཡོད་པ་དེ་ལ་ངེས་པར་དུ་སོ་སོས་བསམ་བློ་བཏང་སྟེ་དཔྱད་པ་བྱས་ནས་སེམས་ལ་ཡིད་ཆེས་རྙེད་པ་ཞིག་དང༌། གནས་ཚུལ་གང་ཡིན་ནའང་བརྟན་པོ་ཆགས་ཐུབ་པ་བྱ་རྒྱུ་ཧ་ཅང་གལ་ཆེན་པོ་ཡིན། དེ་ཁྱེད་རང་ཚོའི་སེམས་ལ་ངེས་པ་བྱས་ནས། ཐོས་བྱུང་གི་ཤེས་རབ་ཙམ་དུ་མ་བཞག་པར། བསམ་བྱུང་གི་ཤེས་རབ་སྟེང་འགྲོ་རྒྱུ་ཧ་ཅང་གལ་ཆེན་པོ་ཡིན་པ་ཁྱེད་རང་ཚོའི་སེམས་ནང་ངེས་པ་བྱེད་དགོས།
ང་རང་ཚོ་འཛམ་བུ་གླིང་འདིའི་སྒང་ལ་མིའི་ནུས་པ་ཆ་ཚང་ཞིག་བེད་སྤྱོད་བྱེད་ཐུབ་པ་ཡོང་བ་ལ་ཤེས་ཡོན་དགོས་ཀྱི་ཡོད་པས་ཤེས་ཡོན་ཧ་ཅང་གལ་ཆེན་པོ་རེད། ཡིན་ནའང། ཤེས་ཡོན་ཟེར་བ་དེ་ཉི་མ་གཅིག་ལ་འགྲུབ་ཐབས་མེད་པར་ལོ་ནས་ལོ་བསྟུད་དེ་འབད་བརྩོན་བྱས་ཏེ་ཡོང་དགོས་པ་ཞིག་ཡིན།
དེ་བཞིན་སློབ་གྲྭ་ཐོན་མཁན་ཕྲུ་གུའི་ནང་ལ་སློབ་སྦྱོང་གང་ལ་གང་འཚམ་བྱས། ཨིན་ཇི་ཞིག་ཤེས། བོད་ཡིག་ཅིག་ཤེས། ཧིན་དི་འདྲ་ཤེས། དེ་ཤེས་པའི་མཐའ་མ་བེད་སྤྱོད་བྱེད་ས་དེ་སྤྲང་འཁྱམས་བྱས་ནས་བསྡད་པ་དང། འགའ་ཤས་ནས་ཁ་བསླུས་རྒྱག་མཁན་བྱས་པའི་གནས་ཚུལ་ལོ་ཤས་སྔོན་གོ་ཐོས་བྱུང། དེ་ཚོ་ཤིན་ཏུ་ཐབས་སྡུག་རེད། ཆེ་ས་བོད་སྤྱི་པའི་དམིགས་ཡུལ་ཆེན་པོ་ཞིག་ལ་དམིགས་པ་དང། ཆུང་ས་སྒེར་སོ་སོ་དངོས་གནས་ཡ་རབས་སྤྱོད་བཟང་ལྡན་པའི་མི་ཡག་པོ་ཞིག་བྱུང་ན་བསམ་པའི་དམིགས་ཡུལ་དེ་འདྲ་ཞིག་བཞག་ནས་སློབ་གྲྭ་དེ་དག་བཙུགས་པ་རེད། སློབ་སྦྱོང་བྱས་པའི་མཐའ་མ་ལ་འདི་འདྲའི་གནས་ཚུལ་ཆགས་ཡོང་དུས་དངོས་གནས་བློ་ཕམ་སྐྱེ་གཞི་ཞིག་རེད།
མཐའ་སྡོམ།
མི་ཁ་ཤས་ཀྱིས་ང་ཚོ་རྗེས་ལུས་རེད། ཕྱི་རྒྱལ་འཛམ་བུ་གླིང་གི་ལུང་པ་ཚོ་ཤིན་ཏུ་ཡར་རྒྱས་ཕྱིན་པ་རེད་བསམ་པའི་ཐོག་ནས། འགྲོ་སྟངས་ཟ་སྟངས་ཚུན་ཆད་ཕྱི་ལ་དཔེ་ལྟ་མཁན་ཡོང་གི་འདུག དེ་ནོར་འཁྲུལ་རེད། ང་རང་ཚོ་བོད་པ་ལ་རང་ཉིད་ཀྱི་སོ་སོའི་ལུང་པའི་གནས་སྟངས་ལ་གཞིགས་པའི་གོམས་གཤིས་ཡོད་པ་རེད། གོམས་གཤིས་དེ་དང་འབྲེལ་བའི་ང་རང་ཚོ་ལ་ཡ་རབས་སྤྱོད་བཟང་གི་བསམ་པ་དང་སྦྱོར་བ་ཡོད་པ་འདི་འཛམ་བུ་གླིང་གི་མི་ཚོས་ཚུར་སྨོན་ཡུལ་ཞིག་ཆགས་བསྡད་དུས་སོ་སོའི་ཕ་མེས་བརྒྱུད་ནས་གོམས་གཤིས་ལ་འཇགས་ཏེ་ཡོད་པའི་བཟང་པོའི་ཕྱོགས་འདི་ཚོ་བཟང་པོ་ཡིན་པ་ངོ་ཤེས་པའི་ཐོག་ནས་བདག་པོ་རྒྱག་རྒྱུ་དེ་གལ་ཆེན་པོ་འདུག ཡ་རབས་སྤྱོད་བཟང་ཟེར་བའི་སྙིང་པོ་ནི་སོ་སོ་ནང་བཞིན་མི་གཞན་དག་ཀྱང་བདེ་སྐྱིད་འདོད་ཀྱི་ཡོད་པ་དང། བདེ་སྐྱིད་བསྒྲུབ་པའི་ཐོབ་ཐང་ཡོད་པ། སྡུག་བསྔལ་མི་འདོད་པ་དང་སྡུག་བསྔལ་སྤོང་བའི་ཐོབ་ཐང་ཡོད་པ་ཤེས་པར་བྱས་ཏེ་དེའི་ཐོག་ནས་ག་ཚོད་ཐུབ་ཐུབ་ཀྱིས་སོ་སོ་ལས་མི་གཞན་གལ་ཆེ་བར་བརྩིས་ཏེ་མི་གཞན་དག་ལ་ཞབས་འདེགས་བསྒྲུབ་དགོས། གཞན་ཕན་བསྒྲུབ་རྒྱུ་ཁག་པོ་ཡོད་ཀྱང། ཡིན་ནའང། རང་ཉིད་སྡུག་བསྔལ་མི་འདོད་པ་དང། བདེ་བ་འདོད་པའི་བསམ་བློ་ལ་དཔེ་བླངས་ཏེ་མི་གཞན་དག་ལ་གནོད་པ་སྐྱེལ་བ་དང། མི་ལ་མགོ་སྐོར་གཏོང་བ། མི་ལ་བསམ་གནག་བྱེད་པ་དེ་རིགས་ནམ་ཡང་བྱེད་མི་རུང།
མི་སྒེར་ཡིན་ཡང་རུང། སྤྱི་ཡིན་ཡང་རུང། ཕན་པའི་བསམ་པ་དེ་བདེ་སྐྱིད་ཀྱི་རྩ་བ་དང། བདེ་སྐྱིད་ཀྱི་འབྱུང་ཁུངས་རེད། ཆོས་བྱེ་བྲག་པ་ཞིག་ཁས་བླངས་རུང་མ་བླངས་རུང། ཆོས་འདྲ་མིན་ནང་ལ་ལྟ་བའི་རྣམ་གཞག་འདྲ་མིན་བཤད་པ་ལ་སོ་སོས་ཡིད་ཆེས་ཡོད་རུང་མེད་རུང། གང་ལྟར་ཉིན་རེའི་མི་ཚེའི་ནང་མི་བཟང་པོ་བྱེད་རྒྱུ་དང། ཡ་རབས་བྱེད་རྒྱུ་དེ་སོ་སོའི་རང་དོན་རྩ་བ་ཞིག་ལ་ཐུག་ཡོད། སོ་སོས་བཟང་པོ་བྱས་ན་མིས་ཚུར་དགའ་འཛུམ་བསྟན་པ་དང། གྲོགས་པོའི་འདུ་ཤེས་སླེབས་ཀྱི་རེད། བཟང་པོ་རང་གིས་མ་བྱས་ན། མིས་རང་ལ་བཟང་པོ་བྱ་རྒྱུ་ཁག་པོ་རེད། བྱམས་པ་དང་བརྩེ་བར་སྔས་བཅོལ་ནས་ཁ་མིག་ཡར་ལྟ་བྱས་ན་རང་གི་བདེ་སྐྱིད་ཞོར་ལ་འགྲུབ་ཡོང་གི་རེད། དེ་མིན་རྒྱུན་དུ་གནག་སེམས་གནོད་སེམས་བཅངས་ནས་གཞན་ལ་འཚེ་བ་དང་དུ་བླངས་པ་ཡིན་ན། འདོད་པ་བདེ་བ་འདོད་ཀྱང། འབྲས་བུ་རང་ཉིད་གྲོགས་མེད་གཅིག་པུར་ལུས་རྒྱུ་དང། མཐའ་མ་རང་ཉིད་འཕུང་རྒྱུ་མ་གཏོགས་མེད་པ་འཛམ་གླིང་ལོ་རྒྱུས་ནང་བལྟས་ན་མཐོང་གསལ་རེད། ང་ཚོས་ཡ་རབས་དང། བཟང་པོ་བྱ་རྒྱུ་དེ་བོད་པའི་ཁྱད་ནོར་ཞིག་ཏུ་བརྩི་ཆོག་པ་ཡིན་པས་འདི་ལ་དོ་སྣང་དང། གཅེས་སྤྲས་བྱེད་དགོས།
གཙོ་ཆེ་ཤོས་ཤེས་ཡོན་སློབ་སྦྱོང་བྱེད་བཞིན་ཡོད་པའི་བོད་ཕྲུག་ཚོ་ཚང་མས་ཧུར་ཐག་བྱེད་དགོས། སྤྱིའི་སངས་རྒྱས་ཀྱི་བསྟན་པ་དང། ང་རང་ཚོ་བོད་གངས་ཅན་ལྗོངས་ཀྱི་རང་དབང་གཉིས་འབྲེལ་བ་ཤིན་ཏུ་དམ་པོ་ཡོད། སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་བོད་མི་རིགས་ཞེས་པ་འདི་མི་སྒེར་སོ་སོའི་མི་ཚེ་ལ་ཚད་ཡོད་པས་མི་རབས་བརྗེ་འགྲོ་གི་ཡོད་ཀྱང། བོད་རིགས་མུ་མཐུད་ནས་གནས་དགོས་པས་མི་ཐོག་རྒན་པ་ཚོ་རྫོགས་ཀྱིན་རྫོགས་ཀྱིན་ལ་མི་ཐོག་གཞོན་པ་ཚོས་དེའི་མཇུག་མཐུད་ཀྱིན་མཐུད་ཀྱིན་བྱེད་དགོས། སྔོན་ལ་མཐའ་ཡས་པའི་སེམས་ཅན་ཐམས་ཅད་ཀྱི་དོན་དུ་མ་བྱུང་ཡང་སྤྱིར་འཛམ་བུ་གླིང་དང། བྱེ་བྲག་དེའི་ནང་ཚན་ཨེ་ཤ་ཡ་དབུས་སུ་བཞག་པ་དེའི་ཉེ་འཁོར་གྱི་ས་ཁུལ་ཡོངས་ལ་ཞི་བདེ་དང། ཁོར་ཡུག་གཙང་མ་ཡོང་བའི་ཆ་རྐྱེན་ཞིག་ང་རང་ཚོ་བོད་མི་རིགས་ཀྱིས་བསྐྲུན་དགོས། དེའི་ཐད་མིག་དཔེ་བཟང་པོ་ཞིག་འཇོག་ཐུབ་པའི་ནུས་པ་ང་ཚོར་ཏན་ཏན་ཡོད་ལ། གོ་སྐབས་ཤིག་བྱུང་ཕྱིན་ང་ཚོས་ཆ་རྐྱེན་དེ་དག་བསྒྲུབ་ཐུབ། དེ་ལུགས་ཚང་མའི་སེམས་ལ་འཆར་བའི་སྒོ་ནས་ཕྱི་ནང་གི་ཤེས་ཡོན་སློབ་སྦྱོང་གང་ཅིར་ཧུར་བརྩོན་བྱེད་རོགས་ཞེས་འབོད་སྐུལ་ཞུ་རྒྱུ་ཡིན།
དེ་བཞིན་རང་རང་སོ་སོས་སྡུག་འཁུར་འདྲ་པོ་ཞིག་བྱས་ནས་འགྲིགས་བསྡད་ཡོད་བསམ་པའི་སྣང་བ་དག་ནས་སྡོད་པ་དང་གཅིག ཕྲན་བུའི་དཀའ་ལས་ཁག་པོ་འདྲ་བྱུང་ན་ཨའུ་ཙམ་མིན་ནམ། ཁུངས་འཁྱོལ་ཙམ་འགྲིགས་མི་ཡོང་ངམ་བསམ་པའི་ཉིན་མ་གང་འཁྱོལ་བྱེད་པ་དང་གཉིས། ཡང་སྐབས་རེ་སྐྱོན་མཐོང་གིན་མཐོང་གིན་ལ་འཛེམས་ཟོན་བྱས། ཇོ་བཟང་གི་ཐོག་ནས་ཉིན་མ་འཁྱོལ་ན་ཡག་གི་རེད་བསམ་པ་དེ་འདྲའི་ཐོག་ནས་འགྲོ་བ་དང་གསུམ། འདི་འདྲའི་ཐོག་ནས་འཐུས་ཤོར་འགྲོ་རྒྱུའི་ཉེན་ཁ་མེད་པ་མ་རེད། ག་ས་ག་ལ་ཉེན་ཁ་དེ་ཡོད་པ་རེད། དེར་བརྟེན། ཚང་མས་རྒྱུན་དུ་ཡིད་གཟབ་བྱེད་དགོས།
མཆན།
ཕྱི་ལོ་༡༩༩༧ ཟླ་༡༠ ཚེས་༢༦ ཉིན་དྷ་སྟེང་བོད་ཁྱིམ་དུས་དྲན་སར་བཀའ་སློབ་སྩལ་བ་ལས་དྲངས།
ཕྱི་ལོ་༡༩༩༩ ཟླ་༣ ཚེས་༢༥ ཉིན་སུ་ཇ་བོད་ཁྱིམ་སློབ་གྲྭའི་ཚོགས་ཁང་དུ་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༧ ཟླ་༧ ཚེས་༦ ཉིན་དམའ་རིམ་དགེ་རྒན་ཟབ་སྦྱོང་པར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༨ ཟླ་༡ ཚེས་༢ ཉིན་མ་ཡེ་སོར་ལུགས་ཟུང་བསམ་གླིང་གཞིས་ཆགས་སློབ་གྲྭར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༥ ཟླ་༡ ཚེས་༡༢ ཉིན་མོན་གོ་འདོད་རྒུ་གླིང་གཞིས་སྒར་སློབ་གྲྭར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༤ ཟླ་༡༡ ཚེས་༡༠ ཉིན་མ་སོར་གཞིས་སྒར་སློབ་གྲྭར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༢ ཟླ་༡༢ ཚེས་༡༠ ཉིན་མོན་གོ་གཞིས་སྒར་གཏན་སློབ་ཏུ་བླང་དོར་བཀའ་སློབ་སྩལ་བ་ལས་དྲངས།
ཕྱི་ལོ་༡༩༩༣ ཟླ་༡༠ ཚེས་༢༡ ཉིན་བོད་ཕྲུག་ཁྱིམ་སྡེའི་དུས་དྲན་ཐེངས་༣༣ པའི་མཛད་སྒོ་ཐོག་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༤ ཟླ་༡༠ ཚེས་༢༣ ཉིན་བོད་ཕྲུག་ཁྱིམ་སྡེ་དབུ་བརྙེས་ནས་ལོ་༣༤ འཁོར་བའི་དུས་ཆེན་སྐབས་སྩལ་བའི་བཀའ་སློབ་དྲངས།
ཕྱི་ལོ་༡༩༩༩ ཟླ་༣ ཚེས་༢༥ ཉིན་སུ་ཇ་བོད་ཁྱིམ་སློབ་གྲྭའི་ཚོགས་ཁང་དུ་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༧༦ ཟླ་༡༡ ཚེས་༢ ཉིན་དགེ་རྒན་འོས་སྦྱོང་སློབ་ཐོན་མི་གྲངས་༢༤ མཇལ་བཅར་སྐབས་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༤ ཟླ་༡༡ ཚེས་༡༠ ཉིན་མ་སོར་གཞིས་སྒར་སློབ་གྲྭ་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༥ ཟླ་༡༠ ཚེས་༧ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སློབ་གྲྭ་ཁག་གི་དགེ་རྒན་ཟབ་སྦྱོང་བ་རྣམས་མཇལ་ཁའི་ཐོག་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༣ ཟླ་༡༠ ཚེས་༡༣ ཉིན་རིགས་ལམ་སློབ་གྲྭ་ནས་དགེ་རྒན་འོས་སྦྱོང་ཐོན་པ་སེར་སྐྱ་ཕོ་མོ་ཉི་ཤུ་ཐམ་པར་བཀའ་སློབ་སྩལ་བ་ལས་དྲངས།
ཕྱི་ལོ་༡༩༩༥ ཟླ་༡ ཚེས་༡༢ ཉིན་མོན་གོ་འདོད་རྒུ་གླིང་གཞིས་སྒར་སློབ་གྲྭར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༢ ཟླ་༡༢ ཚེས་༡༠ ཉིན་མོན་གོ་གཞིས་སྒར་གཏན་སློབ་ཏུ་བླང་དོར་བཀའ་སློབ་སྩལ་བ་ལས་དྲངས།
ཕྱི་ལོ་༡༩༩༧ ཟླ་༧ ཚེས་༦ ཉིན་དམའ་རིམ་དགེ་རྒན་ཟབ་སྦྱོང་པར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༥ ཟླ་༡ ཚེས་༡༢ ཉིན་མོན་གོ་འདོད་རྒུ་གླིང་གཞིས་སྒར་སློབ་གྲྭར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༤ ཟླ་༡༠ ཚེས་༢༣ ཉིན་བོད་ཕྲུག་ཁྱིམ་སྡེ་དབུ་བརྙེས་ནས་ལོ་༣༤ འཁོར་བའི་དུས་ཆེན་སྐབས་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༧༡ ཟླ་༩ ཚེས་༣༠ ཉིན་ཁང་གསར་ཚུལ་ཁྲིམས་བསྟན་འཛིན་ནས་གསོལ་བཏབ་ལྟར་༸གོང་ས་༸སྐྱབས་མགོན་ཆེན་པོ་མཆོག་ནས་ཕྱི་རྒྱལ་དུ་ཡོད་པའི་བོད་རིགས་གཞོན་ནུ་ཚོར་སྩལ་བའི་གསུང་འཕྲིན་ཞལ་བཤུས་ལས་དྲངས།
ཕྱིལོ་༡༩༧༥ ཟླ་༥ ཚེས་༢༦ ཉིན་རྡོར་གླིང་བོད་རིགས་སློབ་གྲྭར་གནང་བའི་བཀའ་སློབ་ལས་དྲངས།
ཕྱི་ལོ་༡༩༩༤ ཟླ་༡༡ ཚེས་༡༠ ཉིན་མ་སོར་གཞིས་སྒར་སློབ་གྲྭར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༢ ཟླ་༡༠ ཚེས་༡༠ དྷ་ཤོད་བོད་ཕྲུག་ཁྱིམ་སྡེའི་དབུ་འབྱེད་ཀྱི་མཛད་སྒོའི་ཐོག་བཀའ་སློབ་སྩལ་བ་ལས་དྲངས།
ཕྱི་ལོ་༡༩༦༤ ཟླ་༡ ཚེས་༢༨ ཉིན། རྒྱ་གར་པན་འཇབ་དྷ་རམ་ས་ལ་བཞུགས་སྒར་དུ་སློབ་གྲྭ་ཁག་གི་ལས་དོན་ཡར་རྒྱས་གཏོང་ཕྱོགས་ཀྱིས་མཚོན་བོད་སྤྱིའི་ཤེས་རིག་སྐོར་དམིགས་བསལ་ཚོགས་འདུ་ཐེངས་དང་པོ་སྐྱོང་སྐབས་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༦ ཟླ་༢ ཚེས་༡༢ ཉིན་ཅན་དྷི་གྷར་མཐོ་སློབ་ནང་ཡོད་སློབ་ཕྲུག་ཚོར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༨ ཟླ་༡༠ ཚེས་༡༠ ཉིན་ལས་བྱེད་ཁོངས་ནས་ཨ་རིར་གཞུང་འབྲེལ་སློབ་སྦྱོང་བསྐྱོད་ནས་ཕྱིར་འཁོར་ཁག་ཅིག་མཇལ་བཅར་སྐབས་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༣ ཟླ་༡༠ ཚེས་༡༨ ཉིན་དྷ་རམ་ས་ལར་བལ་ཡུལ་རྣམ་རྒྱལ་སློབ་གྲྭའི་དགེ་ལས་སློབ་ཕྲུག་རྣམས་ལ་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༦ ཟླ་༡༠ ཚེས་༡༦ ཉིན་བལ་ཡུལ་རྣམ་རྒྱལ་སློབ་གྲྭའི་སློབ་ཕྲུག་འཛིན་༡༢ དང་དགེ་ལས་ཐུན་མོང་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༥ ཟླ་༡ ཚེས་༡༢ ཉིན་མོན་གོ་འདོད་རྒུ་གླིང་གཞིས་སྒར་སློབ་གྲྭར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༣ ཟླ་༡༠ ༢༡ ཉིན་བོད་ཕྲུག་ཁྱིམ་སྡེའི་དུས་དྲན་ཐེངས་༣༣ པའི་མཛད་སྒོ་ཐོག་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༧༨ ཟླ་༡༡ ཚེས་༧ ཉིན་ཀ་ཏར་གནས་སྡོད་བོད་རིགས་མཐོ་རིམ་སློབ་གཉེར་བ་སུམ་ཅུ་སྐོར་ཁག་གཅིག་ལ་༸གོང་ས་མཆོག་ནས་བཀའ་སློབ་སྩལ་བ་ལས་དྲངས།
ཕྱི་ལོ་༢༠༠༩ཟླ་༡༢ཚེས་༣༠ཉིན་ྋགོང་ས་ྋསྐྱབས་མགོན་ཆེན་པོ་མཆོག་ཀུན་གཟིགས་པཎ་ཆེན་སྐུ་ཕྲེང་བཅུ་པ་དགོངས་པ་གཞན་དོན་དུ་གཤེགས་ནས་མི་ལོ་ཉི་ཤུ་འཁོར་བའི་དུས་དྲན་མཛད་སྒོར་ཆིབས་སྒྱུར་བསྐྱངས་ཏེ་བཀའ་སློབ་ཕེབས་པ་ལས་དྲངས།
ཕྱི་ལོ་༡༩༧༣ ཟླ་༡ ཚེས་༤ ཉིན་༸གོང་ས་༸སྐྱབས་མགོན་ཆེན་པོ་མཆོག་ནས། ལྡི་ལི་གསར་པའི་ཨ་ཤོ་ཀའི་མགྲོན་ཁང་ནང་དུ་ལྡི་ལིར་ཡོད་པའི་བོད་ཀྱི་མཐོ་རིམ་སློབ་ཕྲུག་ཚོར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༧༣ ཟླ་༡ ཚེས་༤ ཉིན་༸གོང་ས་༸སྐྱབས་མགོན་ཆེན་པོ་མཆོག་ནས། ལྡི་ལི་གསར་པའི་ཨ་ཤོ་ཀའི་མགྲོན་ཁང་ནང་དུ་ལྡི་ལིར་ཡོད་པའི་བོད་ཀྱི་མཐོ་རིམ་སློབ་ཕྲུག་ཚོར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༨༨ ཟླ་༤ ཚེས་༢༩ ཉིན་མ་སུ་རི་བུ་ཁྱིམ་དགེ་ལས་ཚོར་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༤ ཟླ་༡༠ ཚེས་༢༣ ཉིན་བོད་ཕྲུག་ཁྱིམ་སྡེ་དབུ་བརྙེས་ནས་ལོ་༣༤ འཁོར་བའི་དུས་ཆེན་སྐབས་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༣ ཟླ་༡༠ ཚེས་༢༡ ཉིན་བོད་ཕྲུག་ཁྱིམ་སྡེའི་དུས་དྲན་ཐེངས་༣༣ པའི་མཛད་སྒོ་ཐོག་སྩལ་བའི་བཀའ་སློབ་ལས་དྲངས།
ཕྱི་ལོ་༡༩༩༨ ཟླ་༨ ཚེས་༡༣ ཉིན་རིགས་སློབ་ས་རཱར་སྩལ་བའི་བཀའ་སློབ་ལས་དྲངས།
ད་བར་གཟིགས་གྲངས། 220
བཀའ་སློབ།
ཤེས་རིག་ཚོགས་ཆེན།
བཙན་བྱོལ་བོད་མིའི་ཤེས་རིག་ཚོགས་ཆེན་ཐེངས་ལྔ་པའི་ཐོག་སྩལ་བའི་བཀའ་སློབ།
འཚོལ་བཤེར།
འབྲེལ་ཡོད་རྩོམ་ཡིག
བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ་ ༡༩༨༥ ཟླ་ ༦ ཚེས་ ༢༣ ཉིན།) སྐད་ཆ་བཤད་རྒྱུ་དང་གྲོས་ཆོད་ཉུང་དྲགས་ནས་འཐུས་ཤོར་བ་མ་རེད། དེ་བས་མང་བ་་་་་་་
ཤེས་རིག་ལས་དོན་གལ་ཆེའི་སྐོར་ཆེས་མཐོའི་ལྷ…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ་ ༡༩༨༤ ཟླ་བ་ ༩ ཚེས་ ༡༡ ཉིན) ཤེས་བྱ་ཡོན་ཏན་སྦྱང་རྒྱུ་དེ་སློབ་ཚན་གཅིག་པུ་མ་ཡིན་པར་མི་ཡིན་པའི་ཆ་ནས་མི་ཚེ་སྐྱེལ་སྟངས་ལ་བསམ་བློ་ཞིག་གཏོང་དགོས། དེ་བས་མང་བ་་་་་་་
ཤེས་རིག་ཚོགས་ཆེན་ཐེངས་དང་པོའི་ཚོགས་ཆུང་ཁ…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(བོད་ཟླ་ ༡༢ ཚེས་ ༡༧ ཕྱི་ལོ་ ༡༩༦༤ ཟླ་ ཟླ་ ༡ ཚེས་ ༣༠ ཉིན།) སྤྱི་པའི་དོན་དུ་རང་སྲོག་བློས་གཏོང་མ་ཐུབ་ཀྱང་དཀའ་ངལ་དང་ལེན་ཐུབ་པ་ཞིག་ཚང་མས་ངེས་པར་བྱེད་དགོས། དེ་བས་མང་བ་་་་་་་
བཞུགས་སྒར་གངས་ཅན་སྐྱིད་གཤོངས་དཔེ་མཛོད་ཁང…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ་ ༡༩༧༢ ཟླ་ ༡༠ ཚེས་ ༢༠ ཉིན།) དེ་བས་མང་བ་་་་་་་
མ་སུ་རི་སློབ་ཕྲུག་ཚོར་སྩལ་བའི་བཀའ་སློབ།
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ་ ༡༩༩༧ ཟླ་ ༡༡ ཚེས་ ༢༢ ཉིན) ཤེས་བྱ་ཡོན་ཏན་དང༌བདེན་པའི་ལག་ཆ་དེ་འཁྱེར་ཏེ་ཐབས་མཁས་ཀྱི་ཐོག་ནས་ང་ཚོ་འགྱེལ་ས་ནས་ལངས་ཐུབ་པ་བྱེད་དགོས། དེ་བས་མང་བ་་་་་་་
ཤེས་རིག་ཚོགས་ཆེན་ཐེངས་བཞི་པའི་དབུ་འབྱེད་…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ་ ༢༠༠༣ ཕྱི་ཟླ་ ༡ ཚེས་ ༢ ཉིན།) བོད་ཆགས་འཇིག་གི་མཚམས་སུ་སླེབས་ཡོད་དུས་རང་རེས་སྤྱིར་བཏང་གི་མི་རིགས་དང་གནས་སྟངས་ཆ་མཚུངས་པར་སྡོད་ཐབས་གཏན་ནས་མེད། དེ་བས་མང་བ་་་་་་་
དྷ་ཤོད་བོད་ཕྲུག་ཁྱིམ་སྡེའི་དབུ་འབྱེད་ཀྱི…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ་༡༩༩༢ ཟླ་༡༠ ཚེས་༡༠ ཉིན།) དེ་བས་མང་བ་་་་་་་
དྷ་ས་དཔེ་མཛོད་ཁང་དུ་ཤེས་རིག་ཚོགས་ཆེན་ཐེང…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ ༡༩༧༢ ཟླ་ ༡༠ ཚེས་ ༢༤ ཉིན།) གནས་ཚུལ་འགྱུར་བའི་སྐབས་སུ་བསམ་བློས་རྗེས་ཟིན་དགོས་པ་དང། དེ་བས་མང་བ་་་་་་་
པན་ཅ་མ་རིར་བཟོ་ལས་སློབ་གྲྭ་སྒོ་འབྱེད་གནང…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ་ ༡༩༦༦ ཟླ་ ༥ ཚེས་ ༩ ཉིན།) བོད་ཧིན་མཛའ་གྲོགས་ཀྱི་ལོ་རྒྱུས་རིང་པོའི་ནང་གཙོ་གལ་ཆེ་བའི་ལོ་རྒྱུས་ཀྱི་ལེའུ་གསར་པ་ཞིག་འཁོད་ངེས། ྋམི་རྗེ་མཆོག་དང༌། དེ་བས་མང་བ་་་་་་་
བཙན་བྱོལ་བོད་མིའི་ཤེས་རིག་ཚོགས་ཆེན་ཐེངས་…
ཕྱི་ལོ། ༢༠༡༧ ཟླ། ༠༧ ཚེས། ༠༤ Written by རྩོམ་སྒྲིག་པ།
(ཕྱི་ལོ་ ༢༠༠༩ ཟླ་ ༡༢ ཚེས་ ༢༧ ཉིན།) དེ་རིང་འདིར་ཤེས་རིག་གི་ཚོགས་ཆེན་ཐེངས་ལྔ་པར་མི་མང་པོ་ཞིག་འཛོམས་ཡོད་པ་ཚང་མར་བཀྲ་ཤིས་བདེ་ལེགས་ཞུ་གི་ཡིན། དེ་བས་མང་བ་་་་་་་